Segalanya Anda Perlu Tahu Mengenai Samsung Galaxy S9

Setelah disajikan dengan pelbagai ura-ura sebelum pelancaran, akhirnya Samsung telah mengumumkan model Galaxy S9 dan S9+ secara rasmi pada hari ini. Model ini merupakan model kesembilangan menerusi siri galaxy sekaligus merupakan smartphone flagship terbaru daripada Samsung.

Pada tahun lalu, Samsung berjaya mengeluarkan Samsung Galaxy S8 yang sekaligus membuatkan orang ramai lupa dengan insiden Galaxy Note 7 serta berjaya dinobatkan sebagai antara smartphone terbaik 2017.

Pada tahun ini, beberapa perubahan terbaru telah dibuat Samsung dalam usaha untuk bersaing bersama Apple dan Google. Berikut merupakan perbincangan awal mengenai model Samsung Galaxy S9 dan Galaxy S9+.

Melihat dari segi rekabentuk, tidak banyak perubahan yang dibuat oleh Samsung. Perkara ini sudah boleh dijangkakan melihat kepada trend smartphone kini yang acap kali berubah pada setiap tahun.

Pada model Galaxy S9, Samsung telah menyertakan skrin 5.8-inci manakala Galaxy S9+ disertakan dengan skrin 6.2-inci. Masing-masing disertakan dengan skrin Super AMOLED dengan resolusi 2960×1400. Berbincang soal Super AMOLED, pengguna pastinya teruja dengan skrin yang terang dan jelas yang sudah lama menjadi trademark Samsung.

Menariknya, Samsung masih lagi memilih untuk mengekalkan port 3.5mm headphone jack yang sudah lama ditinggal Apple. Placement fingerprint scanner juga telah diubah berbanding model sebelumnya untuk memudahkan capaian pengguna serta mengelakkan daripada tersentuh lensa kamera.

Dari segi spesifikasi, tidak banyak perubahan yang dapat dibuat Samsung berbanding model Samsung Galaxy Note 8 yang sudahpun disertakan dengan spesifikasi terbaru kecuali dibahagian processor. Model ini disertakan dengan processor Snapdragon 845 bersama RAM 4 GB buat S9 dan RAM 6 GB buat S9+.

Bateri yang disertakan pada Galaxy S9 adalah 3,000mAh manakala S9+ yang tampil dengan saiz lebih besar mempunyai kapasiti bateri 3,500mAh. Masing-masing dilengkapkan dengan teknologi IP68 dimana ianya kalis air dan debu.

Jika terdapat sebuah perubahan besar yang tersedia pada model ini, sudah pastinya ianya adalah kamera. Samsung sekali lagi berjaya membawa inovasi pada kamera model ini yang membolehkan model ini melaraskan aperture dengan sendirinya daripada f1.5 kepada f2.4 bergantung kepada keadaan.

Kamera yang digunakan model ini adalah kamera 12-megapixel. Dalam pada itu, kuasa pemprosesan yang hebat membolehkan penggunaan mendapatkan rakan 720p sebanyak 960 frame dalam satu saat. Sesuatu yang belum pernah dibuat oleh pengeluar smartphone yang lain.

Samsung turut menitikberatkan soal pencayaan dimana model terbaru ini bakal membolehkan pengguna mendapatkan gambar terbaik dalam keadaan cahaya malap. Berikut merupakan sampel awal gambar yang diambil menggunakan Samsung Galaxy S9.

Pada tahun ini, Samsung telah mengeluarkan sebuah lagi fungsi terbaru yang diinspirasikan daripada Animoji iaitu AR Emoji. Sepertimana animoji, Galaxy S9 berpeluang untuk mengesan wajah anda serta mengubah kepada watak yang seakan kartun.

Anda juga boleh turut memadankan wajah anda kepada beberapa watak lain seperti watak daripada Disney. Sebuah ciri yang menarik dan kurang releven pada pendapat kami.

Harga yang diumumkan buat Samsung Galaxy S9 nampaknya masih lagi sama sewaktu pelancaran model flagship mereka pada tahun lalu. Samsung Galaxy S9 64 GB bakal mula ditawarkan dengan harga RM3,299 manakala S9+ 64 GB ditawarkan pada harga RM3,799.

Khusus buat mereka yang membuat pra tempahan yang dibuka seawal 1 Mac sehingga 4 Mac ini, anda berpeluang mendapatkan headphone jenama Harmon Kardon bernilai RM699 secara percuma.

Sekiranya anda merupakan pengguna Samsung Galaxy S8, mendapatkan model ini mungkin tidak berbaloi berikutan perubahan yang tidak ketara.

Dalam pada itu, sekiranya anda sedang mencari smartphone flagship selain Apple dan Google yang berspesifikasi tinggi serta mempunyai kehebatan kamera yang baik, mendapatkan Samsung Galaxy S9 sememangnya berbaloi.

Nantikan review penuh daripada kami tidak lagi untuk mengetahui review penuh mengenai smartphone flagship terbaru daripada Samsung.


Samsung Gear S3 Mula Dijual Minggu Hadapan Dengan Harga RM1399

Akhirnya Samsung Gear S3 tiba buat pasaran Malaysia. Dengan harga permulaan RM1399, smartwatch ini dijangka bakal memberi saingan buat pengeluar smartwatch yang lain dengan keunikan yang ditampilkan.

Dua model yang diumumkan Samsung buat Gear S3 iaitu Gear S3 Classic dan Gear S3 Frontier. Gear S3 Classic menampilkan wajah yang lebih sporty dan trendy sesuai buat mereka yang berumur 20-an manakala Gear S3 Frontier lebih cocok buat individu yang mahukan gaya stylish tanpa meninggalkan features sukan.

Apa yang membezakan Samsung Gear dengan wearable lain adalah penggunaan Tizen OS. Dalam erti kata lain, anda akan menerima interface dan features yang sedikit berbeza berbanding Android Wear yang sudah banyak di dalam pasaran.

Dari segi spesifikasi, Gear S3 dilengkapi dengan penggunaan Gorilla Glass SR serta penggunaan 768 MB RAM dan 4GB Storage. Penggunaan bateri yang lebih besar berbanding Gear S2 sebelum ini membolehkan Gear S3 bertahan selama 3-4 hari penggunaan.

Berdasarkan pengalaman kami menggunakan Samsung Gear S2, boleh dikatakan smartwatch ini beraksi dengan cemerlang tanpa sebarang masalah. Pertambahan jangka hayat bateri pada Gear S3 semestinya bonus buat pengguna.

Salah satu perubahan terbesar yang dilakukan Samsung pada Gear S3 adalah penggunaan material yang lebih premium dan berkualiti. Sama seperti Samsung S7 Edge, Samsung Gear S3 juga dilengkapi dengan IP68 water resistant membolehkan pengguna menggunakan smartwatch ini ketika bersukan di dalam air.

Buat pasaran Malaysia, dijangka kedua-dua model ini bakal mula dijual pada 8 Dismber 2016 ini denga harga permulaan RM1399.


Samsung Hasilkan Mesin Melombong Bitcoin Dengan Hanya Menggunakan Galaxy S5

Samsung Galaxy S5 mungkin bukan lagi smartphone flagship yang hebat ketika ini, namun sekiranya anda memiliki lebih 40 unit, mungkin anda boleh gunakannya untuk mesin melombong bitcoin.

Melalui projek kitar yang dinamakan sebagai ‘Galaxy Upcycling’ daripada Samsung, syarikat yang berpengkalan di Korea ini telah menggunakan smartphone flagship lama mereka bagi menghasilkan sesuatu yang baru.

Jika selalunya penggunaan GPU yang banyak antara yang menjadi digunakan bagi menghasilkan mesin melombong bitcoin lain ceritanya dengan Galaxy S5 yang melombong menggunakan CPU. Hasilnya, gabungan 40 unit Galaxy S5 ini berjaya menunjukkan prestasi yang lebih baik berbanding Intel Core i7 2600.

Selain itu, Samsung turut menggunakan Galaxy S3 sebagai mesin untuk mengesan pH air di dalam akuarium. Menurut Samsung, syarikat ini dilaporkan bakal memperbanyakkan lagi projek smartphone sebagai usaha untuk kitar semula agar boleh digunakan semula.


Samsung Hasilkan Pembersih Hampagas Edisi ‘Star Wars’ Yang Sangat Awesome

Kalau anda buat satu produk dengan jenama Star Wars, produk itu pasti akan menarik perhatian umum. Itulah idea di sebalik produk Samsung ini. Pembersih hampagas PowerBot keluaran Samsung ini diberi rupa baharu dengan pilihan dua model: Darth Vader dan juga Stormtrooper.

Model PowerBot VR7000 ini pastinya akan menarik perhatian peminat tegar Star Wars kerana pembersih ini dapat menyedut habuk lantai rumah atau office secara sendiri tanpa memerlukan pengawasan. Teknologi di sebalik PowerBot ini akan membersihkan setiap ruangan yang ada dengan kuasa sedutan 10watt.

Model Darth Vader adalah yang lebih premium dengan fungsi Wi-Fi, remote control dan paparan LCD manakala model Stormtropper adalah versi basic yang memerlukan anda menekan butang untuk mengaktifkan PowerBot ini. Menarik tentang pembersih hampagas ini adalah ianya turut mempunyai suara terbina yang boleh ‘bercakap’.

Ianya memang sangat cantik dan unik dan akan dijual dengan harga USD799 (lebih kurang RM3370) untuk model Darth Vader dan USD699(lebih kurang RM2950) untuk model Stromtroopers. Harga yang agak tinggi untuk satu produk elektrik.

Mungkin PowerBot ini bukan untuk semua tetapi peminat setia Star Wars pasti sukakannya. Lebih jimat kita guna penyapu sahaja untuk sapu lantai.


Samsung Hentikan Pengeluaran ‘Blu-ray Player’ Di Amerika Syarikat

Jurucakap Samsung mengesahkan jenama berkenaan tidak lagi akan menghasilkan ‘4K Blu-ray player’ untuk pasaran Amerika Syarikat. Difahamkan buat masa ini hanya model tersebut sahaja yang ditarik semula daripada pasaran manakala model-model lain masih boleh didapati di kedai elektronik di Amerika Syarikat.

Langkah ini dikira sebagai satu langkah bijak kerana penduduk Amerika kini rata-rata memilih untuk menonton tayangan streaming yang menawarkan kualiti terbaik seperti Netflix berbanding menonton video menggunakan Blu-ray player atau pemain CD yang dikira sudah lapuk.

Penjualan blu-ray player di platform jualan atas talian seperti Amazon juga menunjukkan penurunan harga drastik akhir-akhir ini. Pasti ada dalam kalangan pengguna yang masih mempertahankan kualiti DVD atau Blu-ray yang jauh lebih baik berbanding video streaming yang bergantung kepada talian. Walau bagaimana pun, pilihan di tangan pengguna untuk memilih. Anda pula bagaimana?


Samsung Kekal Jenama Telefon Pintar Paling Banyak Diciplak Di China

Menyebut mengenai jenama Samsung mungkin ramai yang cukup kenal dan tahu bahawa jenama ini sangat popular dalam pembuatan barangan elektronik terutamanya telefon pintar.

Terdahulu, peranti Samsung sering kali dikaitkan dengan pengeluaran telefon pintar palsu oleh individu yang tidak bertanggungjawab. Siapa sangka, kemelut pemalsuan telefon pintar Samsung ini masih kekal berlarutan sehingga hari ini terutamanya di pasaran negara China.

Tidak perlu dinafikan bahawa China sememangnya mesra dengan penciptaan barang tiruan atau klon. Lantaran itu, semalam, 15 Mac merupakan tarikh istimewa di China sempena kempen ‘Hari Menentang Pembelian Barangan Palsu’ dan peranti Samsung merupakan antara telefon pintar yang paling banyak dipalsukan di pasaran China, lapor portal berita gajet Gizchina.

Sempena memperingati hari kempen kesedaran ini, CNBeta, media tempatan telah mengeluarkan laporan berkaitan jumlah peratusan data pengeluaran telefon pintar palsu mengikut model dan jenama yang terkenal di China berdasarkan penanda aras aplikasi AnTuTu.

Berdasarkan laporan, bermula pada Mac 2020 sehingga Februari 2021, AnTuTu telah mengesan sebanyak 34 % bersamaan 29,256 unit telefon pintar Samsung telah dipalsukan. Berdasarkan pecahan jumlah tersebut, model Galaxy S9+ mencatatkan pemalsuan sebanyak 8,097 unit diikuti Galaxy Note 10+ (7,532 unit), Samsung W2019 (3,747 unit) serta Galaxy Note 9 dan Galaxy S9 masing-masing mencatatkan 5,663 dan 4,227 unit.

Walaupun model Samsung dicatatkan dalam peratusan telefon pintar paling banyak dipalsukan, namun model telefon pintar palsu di tangga pertama masih lagi mengekalkan model Huawei P10 (66,085 unit) dan iPhone X di tangga kedua (16,495 unit).

Berdasarkan sumber, telefon pintar tiruan atau klon dikatakan bertambah baik berbanding sepuluh tahun yang dahulu. Namun persoalannya, adakah anda pernah terbeli atau menjadi mangsa penipuan telefon pintar palsu jenama Samsung? Kongsikan di ruang komen Facebook VOCKET.

Samsung Galaxy S21 Ultra dikatakan peranti Android terbaik ketika ini. Ketahui lebih lanjut pada pautan di bawah.

Samsung Galaxy S21 Ultra, Peranti Android Terbaik Yang Ada Di Pasaran Ketika Ini

Rakam Video Dan Terus Sunting, Ini Kelebihan Samsung Galaxy Note10 Untuk Anda Yang ‘On The Go’

5 Penambahbaikan S Pen Samsung Note10 Yang Jadikannya Lebih Gempak Berbanding Sebelum Ini


AirAsia Mahu Belanja Anda Tiket Penerbangan Percuma Selama Setahun

Syarikat kapal terbang tambang murah terkenal AirAsia hari ini mereka mengumumkan akan memberikan tiket penerbangan percuma selama setahun melalui siaran langsung di Facebook page mereka.

Peraduan ini akan berlangsung selama satu jam iaitu pada pukul 8.00 malam hingga 9.00 malam. Selain tiket percuma terdapat hadiah cenderamata istimewa iaitu tandatangan khas dari bekas pemain bola sepak Brazil Roberto Carlos yang sekarang merupakan duta Air Asia.

Antara akan ada dalam siaran langsung ini Tony Fernandes bos besar AirAsia, Miss Universe 2015 Pia Wurtzbach, Neelofa dan akhir sekali Nabil Ahmad sebagai host untuk siaran langsung peraduan ini.

Untuk memenangi tiket percuma anda hanya perlu menjawab tiga soalan yang akan diberikan semasa siaran langung ini dan pemenang akan diumumkan pada akhir siaran. Selain itu, barangan rasmi edisi khas AirAsia turut akan diberi kepada penonton ‘live’ Facebook malam ini.

Kepada anda kaki travel yang mahu terbang percuma selama setahun ke semua destinasi, jangan lepaskan peluang keemasan ini. Jadi terus ke laman Facebook AirAsia pada jam 8.00 malam ini.


Samsung Lancar Galaxy Note 9 Untuk Pasaran Malaysia

Samsung Electronics Co. Ltd., syarikat pengeluar telefon bimbit gergasi dunia telah melancarkan telefon bimbit Galaxy Note terbaharu mereka, Note 9 akan memberikan prestasi terbaik dan boleh ditempah awal bermula hari ini hingga 19 Ogos dengan harga RM3,699 bagi model 128GB dan RM4,599 bagi model 512GB.

Samsung Galaxy Note 9 akan hadir dengan bateri berkapasiti 4,000mAh dan memiliki ruang storan bermula daripada 128GB sehingga 512GB . Keupayaan memasukkan kad microSD sebesar 1TB pasti menjadi pilihan serta satu bonus kepada pengguna yang memerlukan storan lebih banyak.

Selain itu, S Pen yang ditambah baik dengan penyambungan Bluetooth merupakan ciri-ciri baru inovatif yang ditawarkan oleh Samsung Galaxy Note 9. Disamping pengenalan rasmi Galaxy Note 9, Samsung turut memperkenalkan jam tangan Samsung Galaxy Watch dan speakers Samsung Galaxy Home.

Samsung Galaxy Note 9 didatangkan dengan empat pilihan warna yang menarik iaitu Jet Black (hitam), Ocean Blue (biru), Lavender (ungu) dan Metallic Copper.

Bagi anda yang menempah awal Samsung Galaxy Note 9, anda akan mendapat ganjaran menarik seperti sebuah jam tangan pintar Gear Sport dan wireless charger pad. Jika anda berminat untuk menjadi orang yang terawal memiliki telefon pintar terbaru ini, anda boleh membuat tempahan awal melalui laman rasmi Samsung hari ini, tekan sini.


Samsung Lancarkan Galaxy S20 Fan Edition Pada Harga RM3,399

Mula diperkenalkan pada tahun lalu menerusi model Galaxy S10, siri Fan Edition pada tahun ini diteruskan Samsung menerusi model flagship mereka. Pada acara kali ini, pihak Samsung telah memperkenalkan Samsung Galaxy S20 FE yang hadir dengan spesifikasi yang sedikit berbeza berbanding model asal.

Menariknya pada model yang dilancarkan pada kali ini, pihak Samsung Malaysia disahkan bakal menawarkan model yang hadir dengan processor Snapdragon 865 beserta rangkaian 5G.

Dari segi spesifikasi, Samsung Galaxy S20 FE dilengkapi dengan skrin 6.5-inci SAMOLED FHD+ 120Hz. RAM 8GB dan ruang storan sehingga 256GB antara yang ditawarkan. Para pengguna juga berpeluang meningkatkan ruang storan dengan menyertakan kad mikro SD sehingga 1TB.

Mengulas dari segi kapasiti bateri, model ini dikuasakan oleh bateri 4,500mAh dan ditawarkan bersama pengecasan pantas 25W. Selain itu, para pengguna juga berpeluang mengecas model ini secara tanpa wayar.

Model ini hadir dengan sensor kamera 12+12+8 megapixel pada bahagian belakang merangkumi lensa sudut lebar, ultra sudut lebar serta telefoto. Selain itu, pada bahagian hadapan model ini hadir dengan sensor sebesar 32-megapixel.

Sistem pengimbas jari atas skrin antara yang tersedia beserta kemampuan kalis air IP68. Pihak Samsung turut menjanjikan kemas kini sistem operasi Android terbaru selama 3 tahun. Selain itu, Samsung turut mengesahkan siri Fan Edition bakal diperkenalkan pada setiap tahun.

Samsung Galaxy S20 FE bakal mula ditawarkan di Malaysia pada harga RM3,399 dan sedia untuk dipra-tempah bermula hari ini. Para pelanggan yang membuat pra-tempahan bakal menerima Samsung UV Sterilizer, jaminan perlindungan skrin serta Clear Standing Cover.

Pada bulan lalu, Samsung telah melancarkan siri Galaxy Note 20 bermula pada harga RM3,899. Klik pautan di bawah untuk mengetahui lebih lanjut.

Siri Samsung Galaxy Note 20 Dilancarkan Secara Rasmi Bermula Daripada RM3,899

Gagal Penuhi Janji, Apple Terpaksa Membayar Penalti RM4.14 Bilion Kepada Samsung


Samsung Lancarkan Note 10 Dan Note10+ Dengan Harga Bermula Daripada RM3,699

Samsung pada tahun ini meneruskan tradisi mereka dengan memperkenalkan model terbaru bagi siri Note. Menariknya, pada kali ini bukan satu tetapi dua model terbaru Note dilancarkan sesuai dengan keperluan pengguna. Model yang dilancarkan adalah Note 10 dan Note10+ yang hadir dengan saiz yang lebih besar.

Sekiranya anda pernah mengikuti ura-ura spesifikasi dan model Note 10 yang tertiris sebelum ini, nampaknya semuanya benar-benar belaka. Jom ikuti dengan lebih lanjut perubahan yang ditampilkan bagi dua model terbaru daripada Samsung ini.

Perkara terbesar yang membezakan Note 10 dan Note10+ sudah pastinya skrinnya. Note 10 hadir dengan skrin 6.3-inci Dynamic AMOLED FHD+ HDR10+ manakala Note10+ dengan skrin 6.8-inci Dynamic AMOLED QHD+ HDR10+.

Melihat kepada Samsung Galaxy S10+ yang berjaya dinobatkan sebagai skrin tercantik sebelum ini, pastinya takhta ini bakal dirampas oleh Samsung Galaxy  Note 10+.

Sebut mengenai siri Note, pastinya spesifikasi yang memukau antara yang menjadi tumpuan. Pada kali ini, Samsung dilihat mampu memberi lebih kuasa dan pilihan buat pengguna menerusi dua model yang ditawarkan.

Samsung Galaxy Note 10 dilengkapkan dengan processor Exynos 9825, 8GB RAM, ruang storan 256GB UFS 3.0 serta bateri berpasiti 3,500 mAh. Note 10+ nampaknya hadir dengan spesifikasi lebih berkuasa dengan penyertaan processor Exynos 9825, 12 GB RAM, ruang storan 512GB UFS 3.0 dan kapasiti bateri 4,300 mAh. Pihak Samsung turut menyertakan pengecasan 25W buat setiap pembeli yang mendapatkannya.

Oh ya, kedua-dua turut hadir dengan S-Pen untuk memudahkan pengguna menulis menggunakannya serta turut dilengkapkan dengan beberapa ciri terbaru.

Tidak hanya memfokuskan kepada skrin dan spesifikasi, Samsung turut menawarkan kemaskini terbaru bagi kamera model keluaran terbaru mereka. Kamera Note 10+ hadir dengan gabungan sensor 12-megapixel, 16-megapixel, 12-megapixel dan 3D TOF Megapixel. Model ini hadir dengan kamera utama, kamera ultra wide dan lensa zoom.

Note 10 turut dilengkapkan dengan kamera yang sama namun tidak disertakan dengan sensor kamera 3D TOF Megapixel.

Mengulas dari segi harga, Samsung Galaxy Note 10 dilihat membawa tanda harga yang sama seperti Note 9 seperti mula dilancarkan tahun lalu dengan harga RM3,699.

Samsung Galaxy Note 10+ pula hadir dengan harga yang lebih premium bersesuaian dengan penyertaan spesifikasi yang hebat dengan harga RM4,199 untuk model 256GB ruang storan manakala model 512GB ruang storan ditawarkan pada harga RM4,799. Berikut merupakan pandang pertama YouTuber popular MKBHD mengenai Samsung Galaxy Note 10 dan Note 10+.


Samsung Lancarkan Siri Galaxy S23 Dengan Cip 8 Gen 2 Beserta Rekaan Kamera ‘Floating Camera’

Setelah berbulan-bulan lamanya para peminat menantikan acara Samsung Unpacked, pagi ini menjadi saksi apabila Samsung akhirnya memperkenalkan barisan produk baharu mereka iaitu siri Samsung Galaxy S23.

Seperti yang dikhabarkan sebelum ini, barisan Samsung Galaxy S23 pada kali ini menampilkan perubahan yang ketara dari segi spesifikasi serta teknologi kameranya yang lebih canggih.

Perbezaan ketara lain yang dapat dilihat adalah tiada lagi bonggol kamera besar Contour Cut digantikan dengan rekaan floating pada ketiga-tiga model S23 yang diperkenalkan. Untuk mengetahui lebih lanjut, boleh baca maklumat terperinci berkenaan model Galaxy S23 di bawah.

Samsung Galaxy S23 dilengkapi skrin 6.1-inci yang menyokong paparan HDR+10. Menariknya, terdapat ciri Vision Booster yang memastikan imej masih nampak jelas dalam pelbagai keadaan cahaya. Selain itu, skrinnya pula dilengkapi kaca Gorilla Victus 2 yang lebih tahan lasak dan kukuh.

Siri kali ini menggunakan cip Snapdragon 8 Gen 2 For Galaxy bersama padanan memori 8GB RAM  dan juga storan dalaman sehingga 256GB. Bateri berkapasiti 3,900 mAh ini pula menyokong pengecas 25W.

Kamera utama terdiri daripada lensa sudut lebar 50MP, ultra sudut lebar 12MP dan telefoto 10MP sehingga 3X secara optikal. Kamera hadapan telah dipertingkatkan ke 12MP. Sementara, ketiga-tiga kamera utama adalah sama seperti tahun lalu.

Model ini pula dilengkapi skrin bersaiz 6.6-inci AMOLED Dynamic AMOLED 120Hz FHD+ yang menyokong paparan HDR10+. Seperti model biasa, ia hadir dengan sokongan adaptive refresh rate yang bakal melaraskan kadar refresh rate yang bersesuian aplikasi yang dipasang.

Spesifikasi dalaman masih kekal sama cuma terdapat perubahan pada kapasiti bateri yang mana model ini mempunyai bateri sebesar 4,700 mAh berserta sokongan pengecasan pantas 45W. Selain itu, ada juga ciri kalis air dan debu menerusinya.

Dari segi kamera, masih kekal sama antara kedua-dua model ini. Walaupun kamera masih sama, Samsung kini menawarkan sokongan Expert RAW dengan gambar boleh diambil pada resolusi 50MP lebih besar.

Selaku model terbaik pada siri kali ini, S23 Ultra hadir dengan skrin 6.8-inci Dynamic AMOLED 2x, menyokong input berasaskan S-Pen, dijana cip Snapdragon 8 Gen 2 for Galaxy serta memori 12GB RAM. Malah, anda boleh memilih pilihan storan mencapai 1TB.

Bateri sebesar 5,000 mAh turut menyokong pengecas pantas 45W. Dari segi ketahanan pula, kaca Gorilla Glass Victus 2 yang digunakan boleh menahan hentakan daripada ketinggian sehingga 2 meter.

Pada bahagian kamera juga, telefon pintar ini hadir dengan kamera 200MP bersama untuk rakaman gambar. Kamera utama terdiri daripada lensa sudut lebar 200MP ISOCELL HP2, ultra sudut lebar 12MP, telefoto 10MP sehingga 3X secara optikal dan telefoto 10MP sehingga 10 kali optikal serta 100 digital.

Menurut Samsung, sensor gergasi 200MP mampu menghasilkan gambar yang lebih tajam, jelas, kurang hingar dan warna yang lebih baik. Pada kali ini, Samsung juga dilihat menjadikan ciri Astrophotography sebagai tarikan utama. Bagaimanapun, kamera hadapan dilihat mengalami downgrade daripada resolusi 40MP ke 12MP sahaja.

Ketiga-tiga peranti menggunakan One UI 5.1 yang berasaskan Android 13. Pilihan warna pula adalah Black, Cotton, Green, dan Violet untuk model S23 dan S23+. Pilihan warna pula adalah Phanton Black, Green, Cream dan Lavender untuk  S23 Ultra

Berkaitan harga pula, model Galaxy S23 biasa akan ditawarkan pada harga bermula RM3,899 untuk varian 128GB sementara pilihan storan 256GB pula berharga RM4,199 sahaja.

Untuk Galaxy S23+ pula, pilihan storan 256GB boleh dibeli pada harga RM4,699 dan diikuti dengan storan 512GB yang berharga RM5,199.

Model paling premium iaitu Galaxy S23 Ultra akan ditawarkan pada harga RM5,699 untuk pilihan storan asas 256GB. Kemudian, diikuti varian storan 512GB yang dijual pada harga RM6,199 dan model 1TB pada harga RM7,199.

Bagi pengguna yang berminat, boleh pra-tempah telefon pintar ini di laman rasmi Samsung hari ini. Samsung Malaysia turut menawarkan promosi storan berganda untuk pra-tempahan.


Samsung Lancarkan TV Dengan Saiz 292-Inci

Seperti yang ramai sedia maklum, teknologi TV semakin tahun nampaknya semakin nipis dan lebar. Namun mungkin ramai yang tidak menyangka saiz TV mampu mencapai saiz gergasi mencapai 292-inci. Samsung berjaya merealisasikannya pada hari ini melalui acara InfoComm dimana model ini dinamakan sebagai ‘Wall Luxury’.

Sesuai dengan namanya, TV bersaiz 292-inci ini dikhususkan buat mereka yang mahukan TV dengan paparan yang mewah. Dari segi spesifikasi, Samsung berjaya menyertakan paparan LED dengan definisi 8K. Lebih cool, model ini turut boleh diubah kepada hiasan lukisan digital apabila tidak digunakan bagi membuatkan ruang rumah lebih menarik.

Untuk pengetahuan anda, Samsung telah berjaya melancarkan TV dengan saiz skrin 146-inci pada tahun lalu dan pada kali ini syarikat ini berjaya menawarkannya dengan saiz dua kali ganda.

Setakat ini masih belum diketahui berapakah harga rasmi bagi model ini walaubagaimanapun melihat kepada teknologi yang ditawarkan tidak mustahil model ini bakal dijual dengan harga jutaan Ringgit.


Smartphone ‘Limited Edition’ Daripada Samsung Bakal Dikeluarkan Tidak Lama Lagi

Setelah hampir 7 tahun dikaitkan dengan ura-ura yang sama, Samsung seawal tahun depan nampaknya bersedia untuk mengeluarkan smartphone futuristik terbaru mereka. Projek yang dibangunkan sejak sekian lama ini bakal menampilkan skrin boleh lipat buat para pengguna dan bakal menjadi smartphone paling rare pernah dikeluarkan Samsung.

Smartphone yang dinamakan sebagai Galaxy X ini juga turut disertakan dengan spesifikasi yang terbaru dan kemungkinan besar bakal menjadi smartphone Android terhebat apabila mula dilancarkan pada awal tahun hadapan. Walaubagaimanapun, sejauh mana skrin boleh lipat ini bakal menguntungkan pengguna masih lagi menjadi misteri.

Untuk pengetahuan anda, ini bukanlah kali pertama Samsung memihak untuk mengeluarkan smartphone dengan teknologi terbaru mereka dalam kuantiti yang sedikit. Sebelum ini Samsung turut menggunakan cara yang sama melalui model Galaxy Round pada tahun 2013 dimana ianya hadir dengan teknologi skrin lengkung merentasi skrin.

Memandangkan teknologi yang dihasilkan masih baru, Samsung memihak untuk mengeluarkan dalam kos yang sedikit bagi menguji permintaan pelanggan sekaligus membuatkan para peminat Samsung sukar untuk mendapatkannya.

Melihat kepada jangkaan pengumuman Samsung sekitar Januri 2018, kemungkinan besar Samsung Galaxy X bakal menjadi pencabar terdekat Apple iPhone X.


Samsung Malaysia Berjaya Menghantar Galaxy S10 Ke Angkasa

Samsung nampaknya baru sahaja melancarkan telefon pintar terbaru mereka melalui siri galaxy iaitu Samsung Galaxy S10. Melalui pelancaran model kesepuluh model ini, Samsung Malaysia nampaknya mahu melancarkannya dengan cara yang lebih epik dan istimewa dimana model ini bakal dihantar ke angkasa.

Bersesuaian dengan namanya, pelancaran model ini ke angkasa sekaligus berjaya meletakkan Samsung Malaysia sebagai pengeluar pertama dari Malaysia yang melakukannya.

Menariknya, pelancaran model ini ke angkasa sekaligus membolehkan Samsung Galaxy S10 diuji daripada ketinggian 80,000 atas darat dari segi kualiti kamera dan video yang ditawarkan. Unik bukan?


Samsung Malaysia Lancarkan Galaxy Note 10 Dan Note 10+ Dengan Harga Bermula Daripada RM3,699

Baru sahaja dilancarkarkan di Amerika Syarikat minggu lalu, Samsung Malaysia pada minggu ini telah melancarkan dua model flagship mereka iaitu Samsung Galaxy Note 10 dan Samsung Galaxy Note 10+. Model ini disasarkan buat mereka yang mahukan telefon pintar berkuasa tinggi dengan saiz skrin yang besar beserta stylus.

Perkara terbesar yang membezakan Note 10 dan Note10+ sudah pastinya skrinnya. Note 10 hadir dengan skrin 6.3-inci Dynamic AMOLED FHD+ HDR10+ manakala Note10+ dengan skrin 6.8-inci Dynamic AMOLED QHD+ HDR10+.

Dari segi spesifikasi, Samsung Galaxy Note 10 dilengkapkan dengan processor Exynos 9825, 8GB RAM, ruang storan 256GB UFS 3.0 serta bateri berpasiti 3,500 mAh.

Note 10+ nampaknya hadir dengan spesifikasi lebih berkuasa dengan penyertaan processorExynos 9825, 12 GB RAM, ruang storan 512GB UFS 3.0 dan kapasiti bateri 4,300 mAh. Pihak Samsung turut menyertakan pengecasan 25W buat setiap pembeli yang mendapatkannya.

Tidak hanya memfokuskan kepada skrin dan spesifikasi, Samsung turut menawarkan kemaskini terbaru bagi kamera model keluaran terbaru mereka. Kamera Note 10+ hadir dengan gabungan sensor 12-megapixel, 16-megapixel, 12-megapixel dan 3D TOF Megapixel. Model ini hadir dengan kamera utama, kamera ultra wide dan lensa zoom.

Note 10 turut dilengkapkan dengan kamera yang sama namun tidak disertakan dengan sensor kamera 3D TOF Megapixel.

Mengulas dari segi harga, Samsung Galaxy Note 10 dilihat membawa tanda harga yang sama seperti Note 9 seperti mula dilancarkan tahun lalu dengan harga RM3,699.

Samsung Galaxy Note 10+ pula hadir dengan harga yang lebih premium bersesuaian dengan penyertaan spesifikasi yang hebat dengan harga RM4,199 untuk model 256GB ruang storan manakala model 512GB ruang storan ditawarkan pada harga RM4,799.

Berdasarkan harga yang ditawarkan mungkin tidak ramai yang sanggup membelanjakannya. Namun jika diukur dari segi spesifikasi, skrin serta kamera yang ditawarkan, model ini dilihat berbaloi sekiranya anda mahukan telefon pintar Android terbaik yang tersedia di pasaran ketika ini.

Sekiranya anda berminat dengan telefon pintar ini, boleh dapatkan segera di Lazada (klik sini)


Samsung Malaysia Lancarkan TV QLED 8K 98-Inci Dengan Harga RM299,999

Nampaknya Samsung Malaysia pada hari ini telah mula menawarkan siri televisyen QLED 8K 2019 buat para pengguna di Malaysia. Siri terbaru ini menampilkan 3 model televisyen keluaran Samsung dengan tiga saiz berbeza merangkumi 75-inci, 82-inci dan 98-inci.

Menariknya model ini turut tampil dengan penggunaan Quantom Processor yang membolehkan model ini memproses serta menawarkan kualiti gambar seumpa definisi 8K meskipun menonton rancangan atau filem yang mempunyai resolusi yang rendah.

Penyertaan HDR10+ pada model ini bakal membolehkan pengguna menonton televisyen melalui pelbagai sudut pandangan dengan penawaran warna yang sekata. Selain itu, model terbaru ini turut menyokong teknologi Apple AirPlay 2, Alexa, Bixby dan Google Assistant.

Melalui siri QLED 8K, model-model ini turut hadir dengan tanda harga yang premium dimana model 75-inci ditawarkan dengan harga RM59,999, diikuti dengan model 82-inci dengan harga RM99,999. Model paling premium iaitu 98-inci ditawarkan dengan harga RM299,999. Sememangnya sebuah harga yang premium untuk model dengan teknologi terbaru.


Samsung Malaysia Pula ‘Kantoi’ Guna Gambar DSLR Untuk Promosi Galaxy A8 Star

Ada sesetengah jenama besar akan membuat apa sahaja untuk mempromosikan kemampuan produk mereka sehingga kadangkala terpaksa menggunakan pengiklanan yang salah. Itulah yang terjadi kepada Samsung Malaysia apabila jenama tersebut ‘kantoi’ menggunakan gambar yang diambil menggunakan kamera DSLR. Ini bukan kali pertama Samsung ‘tertangkap’ menggunakan cara promosi yang salah tahun ini.

Perkara tersebut telah didedahkan oleh pemilik asal gambar tersebut, Dunja Djudjic. Beliau mula menyedari mengenai perkara tersebut apabila mendapati gambar yang telah dimuatnaik di laman web EyeEm telah terjual menerusi laman web Getty.

Beliau yang agak teruja terus menyemak pembeli gambar tersebut yang ternyata digunakan untuk mempromosikan ‘kehebatan’ kamera Samsung Galaxy A8 Star . Perbezaan paling ketara yang terdapat pada gambar tersebut ialah latar belakang yang diubah menggunakan kemahiran Photoshop yang dianggap lemah oleh Dunja.

Mungkin bagi pihak Samsung Malaysia, mereka cuba menonjolkan kemampuan mod ‘potrait’ kamera Galaxy A8 Star untuk membuat latar belakang objek menjadi kabur. Jadi bagaimana sebenarnya kemampuan kamera Galaxy A8 Star dalam dunia nyata?


AirAsia Malaysia Syarikat Penerbangan Terbesar Di Asia Tenggara

Syarikat penerbangan AirAsia Malaysia dijangka akan menjadi syarikat penerbangan terbesar di Asia Tenggara tahun hadapan berikutan rekod prestasi syarikat penerbangan tersebut. Perkembangan syarikat AirAsia itu dilihat dari segi trafik penumpang, pengembangan jarak dekat yang agresif dan penambahan pesawat baharu dalam tempoh beberapa tahun kebelakangan ini.

Operasi AirAsia di Malaysia juga dijangka mencatatkan pengembangan kapasiti dua angka pada tahun depan kerana syarikat itu akan menambah sehingga enam pesawat termasuk Airbus A321neo yang pastinya akan menambah kapasiti tempat duduk.

Pastinya AirAsia boleh mengatasi syarikat penerbangan Lion Air Indonesia kerana syarikat tersebut tidak menunjukkan perkembangan yang positif. Jika dilihat, trafik penumpang di Lion Air telah menurun sejak mencapai puncak sebanyak 36 juta pada tahun 2015, manakala trafik penumpang AirAsia Malaysia meningkat hampir 50 peratus sejak tahun 2014.

Ini merupakan perkembangan yang sangat positif dan pastinya jika AirAsia menjadi syarikat penerbangan terbesar di Asia Tenggara akan mengharumkan nama Malaysia di mata dunia. Malah, akan merancakkan lagi pertumbuhan ekonomi pelancongan Malaysia. Tahniah AirAsia!


Samsung Malaysia Sahkan Telah Menarik Balik Jualan Galaxy Note 7

Sebelum ini, kami ada mengeluarkan ulasan mengenai Samsung Galaxy Note 7. Daripada pemerhatian awal, boleh dikatakan telefon pintar ini sempurna tanpa sebarang kelemahan selain daripada harga yang agak ‘premium’. Tidak begitu lama sebelum kita diumumkan mengenai masalah yang besar yang telah terdapat pada Samsung Galaxy Note 7.

Setakat 1 September, sudah hampir 2.5 juta Galaxy Note 7 telah terjual seluruh dunia dan dilaporkan bilangan Galaxy Note 7 yang sudah mengalami letupan telah meningkat sebanyak 35 unit. Masalah ini merupakan sebuah masalah yang paling teruk pernah dialami telefon flagship selain daripada masalah #bendgate pada iPhone sebelum ini.

Tahniah buat Samsung Malaysia yang sangat responsif mengambil tindakan, pihak Samsung Malaysia telah mengeluarkan kenyataan rasmi, mengatakan mereka akan menggantikan semua Galaxy Note 7 untuk pelanggan tempatan.

Ia akan dilakukan pada minggu-minggu akan datang, dan pengguna yang telah membelinya boleh menghubungi Samsung Malaysia melalui talian 1-800-88-7799 untuk mendapatkan maklumat lanjut mengenai proses ini.

Memandangkan Samsung Galaxy Note 7 mengalami masalah yang serious, boleh dikatakan Samsung Galaxy S7 Edge masih dilabel sebagai ‘King of Android Phone’ manakala untuk kategori flagship dibawah paras harga RM2000, Oneplus 3 dan Huawei P9 merupakan pilihan yang baik.


Samsung Melancarkan Galaxy S7 dan Galaxy S7 Edge

Pihak Samsung pada hari ini telah mengumumkan 2 telefon pintar flagship terbaru mereka di MWC 2016 yang berlangsung di Barcelona iaitu Samsung Galaxy S7 dan Samsung Galaxy S7 Edge.

Samsung Galaxy S7 menampilkan rekaan bingkai logam serta kaca di bahagian belakang manakala rekaan skrin yang melengkung di tepi menjadi identiti buat siri Samsung Galaxy Edge.

Meskipun rekaan Samsung Galaxy S7 ini dikatakan mirip dengan Samsung Galaxy S6, pihak Samsung nampaknya telah membuat satu penambahbaikan dimana Samsung telah mengurangkan masalah ketebalan kamera yang timbul berbanding model sebelum ini.

Samsung juga nampaknya telah mengembalikan dua ciri-ciri yang disukai pengguna iaitu fungsi kalis air dan slot untuk memori MicroSD seperti mana yang dilakukan pada Samsung Galaxy S5.

Samsung Galaxy S7 hadir dalam dua variasi – iaitu menggunakan cip lapan teras ataupun menggunakan cip empat-teras, dimana salah satunya adalah cip Exynos, dan satu lagi adalah cip Snapdragon.

Galaxy S7 menawarkan peningkatan kuasa pemprosesan lebih 30% berbanding dengan Galaxy S6, dan sokongan grafik yang ditingkatkan lebih 60% berbanding Galaxy S6.

Kamera pada Samsung Galaxy S7 menjadi topik utama perbincangan apabila pihak Samsung mengumukan kedua dua telefon pintar terbaru mereka akan menggunakan lensa f/1.7 dimana membantu lebih banyak pencahayaan semasa mengambil gambar.

Bukan itu sahaja, Samsung memperkenalkan sensor dwi-pixel beserta kamera 12 megapixel bagi membantu sesuatu gambar dapat difokuskan dengan serta-merta.

Beberapa ciri-ciri baru turut disertakan pada Galaxy S7, termasuk salah satunya adalah rakaman gambar panorama yang turut menyertakan animasi gerakan berbanding sebelum ini yang terhad kepada gambar panorama statik sahaja.

Untuk kamera hadapan, Samsung menyertakan kamera 5 megapixel dengan lensa yang sama untuk membolehkan anda merakamkan gambarselfie yang cantik walaupun ketika hari gelap.

Jika sebelum ini anda seorang yang risau apabila telefon pintar anda menjadi panas lebih lebih lagi ketika bermain game, kini anda tidak perlu risau lagi dengan adanya fungsi terbaru daripada Samsung ini. Samsung turut menyertakan sokongan penyejukan berasaskan air untuk mengelak Galaxy S7 menjadi panas.

Kedua-dua telefon pintar ini menjalankan sistem operasi Android yang terbaru iaitu Android 6.0 (Marshmallow) dan dijangka akan mendapatkan sokongan Android versi terbaru nanti.

Samsung Galaxy S7 dan Samsung Galaxy S7 Edge dijangka akan mula dijual di Malaysia seawal 18 Mac 2016 ini manakala untuk pra-tempahan bermula pada 7 Mac sehingga 11 Mac melalui laman rasmi mereka.


Samsung Mengesahkan Kerugian Sebanyak $1 Billion USD Dan Ini Puncanya Note 7 Meletup

Kecoh minggu ini apabila Samsung Galaxy Note 7 yang baru sahaja dilancarkan telah mendapat imej buruk berikutan masalah bateri yang meletup. Daripada apa yang dapat kami lihat sepanjang minggu ini juga, pengguna Apple lebih teruja mengenai isu ini.

Dikatakan isu bateri meletup tersebut berpunca daripada bateri keluaran Samsung SDI. Sebanyak 70% Note 7 menggunakan bateri keluaran Samsung SDI. Selebihnya dihasilkan oleh ATL, sebuah syarikat dari China.

Setakat ini hanya peranti untuk pasaran China, Hong Kong dan Macau menggunakan bateri dari ATL. Dalam erti kata lain, Samsung Galaxy Note 7 yang dijual di Malaysia sebelum ini berpotensi untuk meletup.

Sebanyak 2.5 juta telefon Note 7 telah terjual dan 35 daripadanya telah mengalami bateri meletup. Cuma 0.000014% yang terlibat. Boleh dikatakan masalah antara ‘rare cases‘ lebih-lebih lagi buat telefon flagship.

Walaubagaimanapun, tahniah buat Samsung yang sanggup menghabiskan wang yang besar untuk menarik balik jualan telefon Note 7 sebagai langkah keselamatan. Tak dilupakan juga Samsung Malaysia yang sangat responsif menangani isu ini.

Sebanyak $1 Billion telah digunakan Samsung bagi menyelesaikan masalah ini dan kemungkinan lebih lagi yang diperlukan untuk membaiki semula imej Samsung selepas ini.


Samsung ‘Kantoi’ Mengiklankan Galaxy Note 9 Menggunakan iPhone

Sudah hampir sedekad Apple dan Samsung menjadi musuh di dalam industri telefon pintar. Di dalam sedekad ini, sudah banyak troll yang dihasilkan pihak luar dalam melagakan perseturuan dua jenama ini.

Jika sebelum ini, Samsung pernah mengeluarkan sebuah siri di YouTube dimana mereka memperlekehkan kemampuan iPhone, nampaknya tindakan mereka seolah karma apabila pihak Samsung Nigeria secara tidak sengaja mempromosikan Galaxy Note 9 dengan menggunakan Apple iPhone.

Might as well add "Twitter police" to my bio at this point 🤦♂ pic.twitter.com/DRlrXl7bak

— Marques Brownlee (@MKBHD) December 2, 2018

Tindakan ini sekaligus berjaya dikesan oleh YouTuber terkenal iaitu MKBHD apabila Samsung mempromosikannya di Twitter.

Untuk pengetahuan anda, masalah melibatkan kesilapan seperti ini bukan sahaja berlaku di negara luar. Sebelum ini, Celcom pernah ‘mempromosikan’ telco U-Mobile didalam iklan mereka.


Samsung Mengumumkan Kemaskini Android Marshmallow 6.0 buat Samsung Galaxy S6

Samsung Electronics pada hari in ini mengumumkan kemaskini Android 6.0 buat Samsung Galaxy S6 dan Samsung Galaxy S6 Edge.

Kemaskini ini boleh didapati mulai pada 15 Februari dan akan dikeluarkan secara berperingkat kepada siri Samsung Galaxy yang lain.

Dengan kemaskini terbaru ini Samsung mengumumkan fungsi – fungsi yang baru buat Samsung Galaxy S6 Edge dimana fungsi – fungsi terbaru ini bakal membantu pengguna untuk melakukan tugas dengan lebih produktif.

Salah seorang pengguna Samsung Galaxy S6 telah menggunakan kemaskini terbaru Samsung dan ini reviu daripada beliau.

Baca lagi: Samsung Galaxy S7 Bakal Hadir Dengan Rekabentuk Berbeza


Samsung Mungkin Ikut Jejak Langkah Apple Tawarkan Telefon Pintar Tanpa ‘Charger’

Apple sememangnya sebuah jenama yang hadir dengan ‘inovasi’ yang sering menerima kecaman daripada orang ramai. Jenama ini pernah menawarkan iPhone tanpa headphone jack yang memaksa orang ramai menggunakan EarPods, AirPods atau earphone dengan sokongan bluetooth.

Siapa sangka di sebalik kecaman yang diterima, apa yang dilakukan Apple nampaknya telah mula diikuti oleh jenama-jenama lain sekaligus menjadi kebiasaan pada telefon pintar keluaran tahun ini.

Terbaharu, hadir pula sebuah ura-ura terbaru dimana Samsung juga bakal mengikut jejak langkah Apple dalam menawarkan telefon pintar baharu tanpa palam pengecas atau charger bersama telefon pintar.

Berdasarkan alasan yang diberikan Apple sebelum ini, ketiadaan palam pengecas secara tidak langsung dalam menyelamatkan bumi daripada penggunaan karbon yang tinggi.

Dalam pada itu, Samsung baru-baru ini telah mengeluarkan ‘iklan’ terbaru dengan memerli Apple yang menawarkan iPhone 12 tanpa palam pengecas. Sekiranya Samsung turut melakukan pengarah yang sama, pastinya agak ironi buat jenama ini.

Berdasarkan kepada usaha yang dilakukan, nampaknya para pengguna mungkin perlu berbelanja lebih untuk mendapatkan charger selepas ini sama ada melalui telefon pintar daripada jenama Apple mahupun Samsung.

Sama-sama kita nantikan keputusan yang bakal dibuat Samsung menerusi model keluaran tahun-tahun mendatang. Setakat ini, disahkan Samsung Galaxy S21 bakal hadir dengan palam pengecas 25W.

Sebelum ini, Samsung pernah memerli Apple yang menawarkan iPhone tanpa headphone jack beserta takuk. Walau bagaimanapun, syarikat ini memihak untuk membuang iklan yang dimuat naik selepas mengeluarkan model tanpa headphone jack.

Samsung Padam Iklan Sendiri Yang Memerli Apple Membuang ‘Headphone Jack’

Belum Cukup Puas Hati, Samsung Keluarkan Lebih Lagi Iklan ‘Troll’ Apple


Samsung Mungkin Sekali Lagi Menangguhkan Penjualan Galaxy Fold

Mula diperkenalkan sebagai telefon pintar Samsung dengan penuh inovasi menyertakan skrin yang boleh dilipat, Samsung Galaxy Fold nampaknya mengalami sedikit masalah apabila terdapat sejumlah besar bilangan model keluaran awal mereka mempunyai masalah melibatkan skrin.

Berdasarkan permasalahan yang berlaku, Samsung sebelum ini telah mengumumkan untuk menangguhkan penawaran Samsung Galaxy Fold secara rasmi kepada bulan Julai.

Walaubagaimanapun, skrip yang sama seolah berulang apabila syarikat ini dilaporkan masih belum bersedia untuk menawarkannya kepada umum. Setakat ini masih belum terdapat sebarang maklumat lanjut daripada pihak Samsung mengenai bilakah Samsung Galaxy Fold bakal ditawarkan secara rasmi.

Model ini bakal hadir dengan tanda harga sekitar $1,980 (RM8,240.96). Sememangnya sebuah harga yang premium untuk sebuah teknologi yang baru daripada Samsung.


Samsung Neo QLED 4K QN85C, Model TV Versatil Dan Beresolusi Tinggi Dengan Sokongan AI

Sebut mengenai Samsung, pasti orang ramai malah seluruh dunia cukup mengenali dengan jenama ini. Konsisten menawarkan pelbagai peranti terdiri daripada telefon pintar, tablet, televisyen mahupun kelengkapan yang lain membuatkan jenama ini menjadi jenama pilihan pengguna.

Pada tahun ini, Samsung sekali lagi hadir dengan rangkaian produk terbaru bagi televisyen keluaran mereka iaitu Samsung Neo QLED 4K. Hadir dengan saiz serta teknologi yang berbeza antara yang ditawarkan jenama ini mengikut keperluan dan budget pengguna.

Kami juga turut berpeluang untuk mencuba sendiri bagi mengetahui dengan lebih lanjut kehebatan Samsung Neo QLED 4K QN85C terbaru daripada Samsung. Berikut merupakan review penuh kami selepas mencubanya.

Sejak beberapa tahun terakhir ini, teknologi TV dilihat pantas berubah dalam menawarkan hiburan yang tebaik buat para pengguna.

Samsung juga tidak terkecuali dalam menawarkan yang terbaik buat para pengguna di mana mereka turut memperkenalkan siri Samsung Neo QLED 4K.

Pada siri Samsung Neo QLED 4K, para pengguna bukan sahaja berpeluang menikmati resolusi 4K, malah menerusi teknologi Neural Quantom Processor 4K, para pengguna berpeluang menikmati paparan 4K beserta bantuan AI.

Dalam erti kata lain, gambar yang dipaparkan lebih menarik dan kemas menerusi bantuan HDR remastering.

Bukan itu sahaja, paparan yang dalam resolusi HD juga mampu diproses untuk dipaparkan pada pengguna dengan paparan 4K yang pastinya lebih jelas. Semua ini turut dibantu oleh Quantum Mini LED yang tersedia pada model Samsung ini.

Mengulas mengenai port, model ini sedia menawarkan port USB, HDMI dan juga ethernet dalam memudahkan orang ramai menghubungnya kepada dekoder atau sebarang peranti.

Oh ya, fungsi Smart Hub UI yang tersedia pada model ini sangat memudahkan kami dalam menonton file, drama, telemovie di mana semuanya terkumpul dalam satu tempat sahaja.

Lebih menarik mengenai Smart Hub adalah user interface (UI) yang sangat smooth sekaligus memudahkan kami untuk navigasi aplikasi penstriman dengan mudah dan pantas.

Buat para gamer, mungkin model ini antara yang berbaloi anda dapatkan berikutan penyertaan Samsung Gaming Hub yang mengumpul pelbagai game terbaik daripada konsol. Anda juga berpeluang mengaktifkan Boss mode untuk tontonan paparan 4K dengan refresh rate 120Hz.

Mengulas mengenai saiz, model ini sedia ditawarkan dengan empat saiz skrin yang berbeza iaitu 55-inci, 65-inci, 75-inci dan juga 85-inci.

Penawaran saiz skrin yang berbeza ini difahamkan bagi membolehkan pengguna memilih saiz skrin yang ideal untuk tontonan di rumah.

Mengulas mengenai harga, Samsung sedia menawarkan harga yang istimewa buat para pembeli yang mahu mendapatkan model terbaru Samsung ini.

Samsung Neo QLED 4K sedia ditawarkan pada harga bermula daripada RM7,299 sehingga RM18,599 mengikut jenis saiz model.

Mungkin ada yang berpendapat harga yang ditawarkan agak premium walau bagaimanapun, boleh kami katakan berdasarkan teknologi serta penawaran yang tersedia pada model ini, harga yang ditawarkan adalah berbaloi.

Nak tahu apa yang lebih menarik? Samsung turut menawarkan diskaun buat anda yang mahu mendapatkan Samsung Neo QLED 4K beserta Samsung Soundbar secara serentak.

Bukan itu sahaja, para pembeli turut berpeluang membuat bayaran secara ansuran sehingga 36 bulan tanpa kadar faedah beserta penerimaan Samsung Points sehingga 3 kali ganda. Sokongan wall-mount bracket bernilai RM330 turut diberikan secara percuma.

Sekiranya anda mempunyai televisyen lama di rumah, mungkin ini masanya untuk anda trade-in bersama Samsung kerana Samsung sedia menerimanya dengan harga sehingga RM700 beserta rebat RM600.


Samsung Mahu Jual Semula Galaxy Note 7 Yang Dikitar Semula

Selang beberapa hari sebelum pelancaran Samsung Galaxy S8, Samsung baru-baru ini telah mengesahkan mereka bakal menjual semula smartphone yang pernah mengalami masalah letupan ini kepada umum iaitu Samsung Galaxy Note 7.

Dikatakan pelan Samsung untuk menjual semula model Note 7 ini hadir setelah berpendapat pelupusan Note 7 bukanlah langkah yang terbaik sebaliknya memilih jalan ‘eco friendly‘ serta mengeluarkan model ini melalui set ‘refurbished‘. Kemungkinan juga anda bakal dapat membeli model ini dengan harga yang lebih rendah berbanding sebelum ini.

Melalui soal ‘keselamatan’, Samsung bakal menyertakan bateri dengan kapasiti yang lebih rendah bagi mengelakkan daripada sebarang masalah melibatkan mudah panas serta mudah terbakar atau letupan.

Setakat ini, langkah Samsung untuk menjual semula model flagship mereka sebelum ini dilihat positif dan bakal mula dijual tidak lama lagi. Dalam pada itu, langkah pencegahan ini merupakan langkah terbaik Samsung untuk memulihkan semula 4.3 juta smartphone Note 7 yang ditarik sebelum ini serta digantikan dengan langkah pengkitaran semula.

Jika Samsung Galaxy Note 7 dijual dengan harga yang lebih rendah, adakah anda salah seorang daripada ‘berani’ membeli model ini jika dijanjikan tiada letupan bakal berlaku? Dari segi spesifikasi memang tidak dinafikan, Samsung Galaxy Note 7 masih antara smartphone Android dengan spesifikasi terbaik ketika ini.


Samsung Sedia Keluarkan ‘Galaxy Note’ Dengan Skrin Boleh Lipat Seawal Tahun Depan

Tahun 2017 memperlihatkan hampir kesemua jenama smartphone berlumba-lumba untuk mengeluarkan model dengan rekaan bezel yang nipis. Buat Samsung Galaxy Note 8 dan Samsung Galaxy S8 kedua-dua model ini berjaya mengeluarkan smartphone dengan skrin lengkung.

Pada kami teknologi yang dikeluarkan sudah cukup futuristik untuk kegunaan pada ketika ini. Dalam pada itu, Samsung ternyata mempunyai pelan yang lebih inovatif menjelang tahun hadapan dimana mereka mengumumkan Samsung Galaxy Note terbaru kemungkinan Note 9 bakal disertakan dengan skrin boleh lipat.

Mungkin teknologi ini mampu diimplemen pada Samsung Galaxy Note terbaru namun apa fungsi yang bakal tersedia melalui skrin boleh lipat ini masih lagi menjadi misteri.

Untuk pengetahuan anda, proses R&D Samsung untuk skrin boleh lipat ini bukanlah sesuatu yang baru. Jenama yang berpengakalan di Korea Selatan ini telah mula mengeluarkan prototaip mereka sejak 2011 lagi. Berikut merupakan video prototaip awal skrin Samsung ini.


1 Bilion Akaun Yahoo Diceroboh Menurut Pengumuman Keselamatan Semalam

Semalam Yahoo mengumumkan satu lagi serangan cyber besar-besaran, dengan 1 bilion akaun penggunanya terjejas pada Ogos 2013, menjadikannya pencerobohan terbesar dalam sejarah.

Serangan ini mencatat dua kali ganda lebih ramai pengguna berbanding pencerobohan pada 2014 yang didedahkan sebelum ini pada bulan September 2016. Sebanyak 500 juta pengguna terkesan pada serangan sebelum ini.

Pada kali ini, Yahoo mewajibkan semua pelanggannya untuk menetapkan semula kata laluan, berbeza berbanding pencerobohan sebelum ini di mana mereka hanya mengesyorkan langkah berkenaan.

Yahoo dalam Nota Keselamatannya semalam berkata, insiden ini adalah ‘berkemungkinan’ merupakan insiden berbeza berbanding yang dilaporkan pada bulan September.

Maklumat yang dicuri termasuklah nama, e-mail, nombor telefon, tarikh lahir, kata laluan ‘hashed’, dan dalam kes-kes tertentu, soalan dan jawapan keselamatan yang sudah di-enkrip atau belum di-enkrip.

Pencerobohan ini adalah setback terbaru untuk Yahoo yang sudahpun ketinggalan kepada pesaing lebih muda seperti Google dan Facebook.

Pada masa yang sama, Verizon sedang mengkaji semula sama ada untuk meneruskan atau menarik balik pembelian bisnes teras Yahoo pada harga $4.83 billion, mengikut perkembangan kes ini.


10 Budaya Unik Tentang Jepun Yang Anda Patut Tahu Sebelum Travel Ke Sana

Traveler yang bagus adalah mereka yang berkelakuan baik dan menghormati ‘tuan rumah’. Oleh itu, selain daripada merancang jadual perjalanan dengan teliti, mengambil tahu serba sedikit berkenaan adat dan budaya sesuatu tempat itu amatlah penting. Sebaik sahaja anda merancang untuk travel, ini bermakna anda juga telah bersedia untuk mencuba dan belajar perkara yang baru di luar sana.

Setiap negara memiliki adat serta budaya yang berbeza. Sebagai contoh, di Thailand menujukan tanda-tanda marah terutamanya depan dikhalayak ramai dianggap sebagai satu kelakuan yang amat buruk. Apatah lagi jika mahu tunjuk samseng. Di China pula, bersendawa ketika makan adalah perkara biasa, tetapi jika di Malaysia kita menganggapnya sebagai satu kelakuan yang tidak sopan di depan makanan.

Bercerita tentang adat dan budaya, di Jepun budayanya sedikit unik dan menarik untuk diketahui. Berikut merupakan sebahagian daripada budaya masyarakat Jepun yang mungkin anda belum tahu.

1. Bersin adalah kelakuan yang dianggap tidak sopan.
Di Jepun, bersin di tempat awam dianggap tingkah laku yang tidak bermoral dan melanggar norma masyarakat Jepun. Sebaiknya, jangan bersin di tempat terbuka atau lebih elok bersin di dalam tandas.

2. Jangan sesekali memberi tip.
Memberi tip mungkin salah satu cara mengganti ucapan terima kasih. Malah disesetengah negara, tidak memberi tip boleh dianggap kedekut. Tetapi berlainan pula di Jepun, memberi tip juga dianggap sebagai kelakuan yang tidak sopan. Jika anda memberi tip kepada pengawai atau pekerja hotel, mereka akan memulangkan semula wang anda.

3. Jangan minum atau makan sambil berjalan.
Minum atau makan sambil berjalan merupakan tindakan yang tidak lumrah dan bertentangan dengan budaya masyarakat di Jepun. Untuk mengelak dari dipandang tidak sopan, jangan sesekali minum atau makan sambil berjalan kecuali makan aiskrim. Ya, cuma aiskrim sahaja boleh makan sambil berjalan.

4. Memberi bahu kepada penumpang yang tidur
Ini adalah perkara biasa di Jepun. Jika tertidur di dalam kereta atau kereta api, anda bebas untuk tumpang bersandar di bahu orang sebelah. Begitu juga sebaliknya. Jadi, jangan terkejut jika tiba-tiba seseorang tidur bersandar dibahu anda. Orang Jepun mempunyai sikap toleransi yang tinggi dalam hal ini.

5. Selipar khas di dalam bilik mandi.
Jika berkunjung ke rumah orang Jepun, anda akan dapati ada sepasang selipar khas yang digunakan di dalam bilik mandi. Jadi, pakailah selipar yang disediakan untuk menghormati tuan rumah.

6. Berikan hadiah kepada tuan rumah.
Ini merupakan kebiasaan yang wajib dilakukan jika anda menjadi tetamu di rumah orang Jepun. Sediakan hadiah dan bungkus dengan cantik jika mahu menjadi tetamu yang baik di Jepun.

7. Jangan tuang minuman sendiri.
Ha, ini perkara penting untuk anda ambil tahu. Ketika ada jamuan minum teh, jangan sesekali menuang minuman anda sendiri. Ini merupakan perkara yang tidak sopan di Jepun. Sebaiknya, biar tuan rumah sendiri yang menuang minuman anda.

8. Menyedut mi tanda makanan sedap.
Cara paling mudah untuk mengucapkan tanda terima kasih kepada penjual atau tuan rumah adalah dengan menyedut mi yang disajikan. Di Jepun, budaya ini merupakan tanda bahawa makanan itu sedan dan beginilah cara untuk mengekspresinya. Nanti, bila makan mi jangan lupa ‘Slurrrppppp’!

9. Menjaga maruah adalah konsep yang sangat penting di Jepun.
Mengkritik atau menghina mungkin boleh menjatuhkan air muka seseorang. Jadi, banyakan memberi ucapan yang baik-baik sebagai tanda hormat.

10. Penggunaan telefon dalam pengangkutan awam.
Mengguna telefon semasa berada di dalam pengangkutan awam mungkin sudah menjadi kebiasaan kita, tapi jangan pernah sesekali melakukan perkara ini di Jepun. Mengguna telefon di dalam pengangkutan awam dianggap sebagai kelakuan yang tidak sopan dan menimbulkan kebisingan. Ini kerana, orang Jepun tidak suka menggangu kententeraman orang lain. Jadi, jika menggunakan pengangkutan awam di Jepun, pastikan anda tidak melanggar peraturan ini.

Terdapat banyak lagi adat dan budaya masyarakat Jepun, namun begitu mereka sebenarnya tidaklah terlalu tegas. Orang Jepun sangat memahami bahawa pelancong asing mungkin tidak tahu tentang budaya mereka. Kuncinya, selagi anda menghormati mereka, mereka juga tetap akan menghormati anda.


10 Tips Yang Perlu Difahami Sebelum Anda Melancong Ke Vietnam

Nota Editor: Menyedari ramai dalam kalangan kita yang suka melancong ke luar negara, kami di TheVocket ingin berkongsi 10 Tips Melancong ke Vietnam yang ditulis oleh Abdul Rahim Mohd Sabri di ruangan facebook beliau. Semoga perkongsian ini memberikan manfaat kepada anda semua.

1. Semak selalu harga tiket penerbangan untuk dapat harga yang ekonomi. Seeloknya rancang perjalanan 3 bulan lebih awal.

2. Rancang aktiviti terlebih dahulu dan buat kajian lokasi sebelum ke sana. Ia dapat menjimatkan masa dan wang.

3. Bagi memudahkan pergerakan di sana, cetak gambar tempat yang ingin dituju. Kebanyakan pemandu teksi tidak pandai berbahasa Inggeris mahupun berbahasa Melayu.

4. Tidak perlu ambik tour pakej di sana. Cukup sekadar ambil teksi. Pilih teksi Vinasun dan Mailinh kerana servisnya bagus dan dipercayai. Tambang teksi di sana sangat berpatutan.

5. Tukar mata wang Vietnam Dong di sana. Kadar tukaran wang di sana lagi tinggi berbanding di Malaysia.

6. Kadar untuk not RM50 dan RM100 lagi tinggi berbanding not RM yang lain.

7. Bawa maggi atau roti untuk keperluan jika lapar pada waktu malam.

8. Shopping lovers boleh duduk area Cho Bent Thanh. Siang malam boleh pergi shopping. Restoran makanan halal pon banyak di sini.

9. Untuk percutian secara ekonomi, penginapan di hotel bajet sudah memadai. Kebanyakan hotel bajet selesa dan kemas. Jangan risau hotel bajet pon ade wifi.

10. Tempat menarik untuk membeli belah di sana: Cho Ben Thanh, Cho Ben Thay, Russian Market, Saigon Square dan Taka Plaza.


Isu Pasangan Tersadai Di Melbourne, AirAsia Tampil Beri Penjelasan Penuh Insiden Yang Berlaku

Tular sejak beberapa hari lalu apabila terdapat dakwaan pihak AirAsia telah menangguhkan perjalanan pasangan tempatan ini pulang ke Kuala Lumpur dari Melbourne sehingga 5 hari iaitu dari 2 Januari kepada 6 Januari.

Perkongsian yang dilakukan sekaligus telah mendapat perhatian Menteri Pengangkutan iaitu YB Anthony Loke yang mahukan permohonan maaf daripada pihak AirAsia X serta penjelasan.

Sehubungan dengan itu, AirAsia X pada hari ini tampil memberi penjelasan menerusi laman rasmi mereka dengan memaklumkan mereka memohon maaf buat semua penumpang yang terlibat dalam pembatalan penerbangan D7219 dari Melbourne ke Kuala Lumpur pada 2 Januari 2023.

Difahamkan insiden yang berlaku berpunca kepada masalah operasi berikutan bird strike atau pelanggaran burung pada kapal terbang yang berlaku di Kuala Lumpur International Airport (KLIA2).

Insiden yang berlaku telah membuatkan pihak AirAsia secara automatik memindahkan para penumpang kepada penerbangan seterusnya mengikut kapasiti dan kekosongan kapal terbang.

“Mengikut polisi yang ditetapkan, kami sedia memaklumkan sebarang perubahan jadual penerbangan sepantas yang mungkin buat para penumpang. Kami mendapati penumpang terbabit memilih untuk membatalkan penerbangan menerusi e-mel dan SMS pada 30 Disember sebanyak dua kali sebelum penerbangan mereka yang sepatutnya berlepas pada 7.40 pagi bertarikh 2 Januari 2023.

Kami juga turut menghubungi penumpang yang terbabit pada 31 Disember 2022 menerusi nombor telefon yang diberikan namun gagal” ulas CEO AirAsia X, Benyamin Ismail.

Beliau turut mengulas pihak penumpang tersebut turut menghubungi chatbot AVA dan memaklumkan tidak bersetuju untuk perubahan jadual penerbangan serta menamatkan perbualan tanpa sebarang maklumat lanjut.

Pada 2 Januari 2023, pihak penumpang tersebut sekali lagi menghubungi pihak AVA sebelum memilih SRO untuk memindahkan penerbangan mereka ke 5 Januari 2023 dan membatalkan permintaan dua kali selepas pengesahan ketersediaan penerbangan lebih awal. Pada masa ini, penerbangan AirAsia sebelum tarikh perjalanan yang dijadualkan semula antara 3 dan 5 Januari 2023 tersedia dan beroperasi seperti yang dijadualkan.

Pihak AirAsia dilaporkan memantau rapat segala informasi yang diberikan penumpang serta menawarkan solusi yang terbaik buat pelanggan mereka. Selain itu, pihak AirAsia juga turut memaklumkan sedia mengambil tindakan tegas kepada pihak yang terlibat dalam menyebarkan berita palsu sekaligus memberi kesan kepada intergriti syarikat.

Untuk pengetahuan, insiden bird strike yang berlaku bukanlah sesuatu yang baru atau aneh. Di Amerika Syarikat sahaja, sebanyak 13,000 kes melibatkan bird strike telah berlaku secara purata sepanjang setahun.


Samsung Padam Iklan Sendiri Yang Memerli Apple Membuang ‘Headphone Jack’

Masih ingatkah anda sewaktu tahun 2016 dimana Apple buat pertama kali melancarkan iPhone tanpa headphone jack? Keputusan yang dibuat Apple ini telah mendapat kecaman daripada pelbagai pihak termasuk Samsung selaku pencabar utama mereka.

Tidak cukup dengan troll daripada netizen, Samsung turut mengeluarkan siri khas di YouTube bagi memerli Apple dengan lebih ‘direct’ sekaligus memaparkan kelebihan telefon pintar Samsung berbanding Apple.

Tiga tahun berlalu, bersempena dengan pelancaran Samsung Galaxy Note 10 baru-baru ini, Samsung dilihat telah membuang sejumlah besar iklan yang memerli Apple.

Dikatakan semuanya disebabkan Samsung akhirnya turut membuat perkara yang sama iaitu tidak menyertakan headphone jack pada model terbaru mereka. Penarikan semula iklan ini secara tidak langsung bakal membuatkan orang ramai ‘terlupa’ dimana syarikat ini pernah memerli Apple soal penyertaan headphone jack.

Setakat ini pihak Samsung masih belum mengeluarkan sebarang kenyataan mengenai keputusan yang dibuat. Berikut merupakan video yang kami maksudkan.

Untuk pengetahuan, video ini hanya boleh diakses melalui YouTube Samsung Malaysia dan Samsung Denmark manakala YouTube rasmi Samsung telah membuang video ini.


Samsung Perkenal Ciri Kamera ‘Instagram Mode’ Khas Untuk Galaxy S10

Seiring dengan perkembangan dan pembaharuan media sosial, pemilihan telefon pintar bukan sahaja terhad kepada sistem pemprosesan yang baik bahkan kualiti kamera juga menjadi faktor pemilihan utama pembeli. Pelancaran Samsung Galaxy S10 baru-baru ini membawa berita gembira terutamanya pengguna tegar Instagram.

Umum mengetahui kualiti gambar yang diambil secara langsung melalui aplikasi agak berlainan dengan gambar yang diambil menggunakan kamera sedia ada pada sesebuah peranti. Melalui pelancaran peranti terbaharu, Samsung juga telah mengumumkan kolaborasi GalaxyInstagram dan menyertakan sekali ciri khas ‘Instagram Mode’.

Ciri ini membenarkan pengguna untuk berkongsi gambar yang diambil dengan ciri yang disertakan dalam peranti terus ke feed atau stories.

Kolaborasi ciri baharu kamera pada peranti keluaran Samsung tidak hanya terhad buat Instagram sahaja. Setakat ini beberapa aplikasi sosial lain seperti Snapchat, Snow dan Line juga menerima akses yang sama.


Samsung Perkenal Dua Warna Baharu Untuk Model S9 Dan S9+

Buat anda yang sedang mencari smartphone baharu mungkin Samsung S9 dan S9+ boleh menjadi salah satu pilihan anda. Kini dua model ini didatangkan dengan dua warna yang baharu iaitu Sunrise Gold dan Burgundy Red.

Samsung S9 dan S9+ pertama kali diperkenalkan pada bulan Februari lepas dengan tiga warna iaitu Midnight Black, Coral Blue dan Lilac Purple. Menariknya warna Sunrise Gold merupakan model pertama dari Samsung yang mempunyai kemasan satin gloss finish manakala warna Burgundy Red didatangkan dengan kemasan gloss.

Warna Burgundy Red akan mula dijual di pasaran Korea dan China bermula bulan Mei manakala warna Sunrise Gold akan dijual di Australia, Chile, Jerman, Hong Kong, Korea, Mexico, Rusia, Sepanyol, Taiwan, Emiriah Arab Bersatu (UAE) dan Vietnam bermula bulan Jun nanti. Untuk pasaran Malaysia? Anda mungkin boleh mendapatkan perkembangan terkini untuk dua warna ini laman Samsung Malaysia.


Samsung Perkenalkan Fungsi Smart Glow Pada Samsung Galaxy J2 2016

Samsung pada hari ini telah mengumumkan sebuah lagi telefon baru daripada keluarga siri-J iaitu Samsung Galaxy J2. Model Samsung Galaxy J2 yang diumumkan pada tahun ini merupakan model kedua keluaran Samsung serta hadir dengan sebuah fungsi terbaru iaitu Smart Glow.

Smart Glow secara asasnya merupakan lampu notifikasi yang hadir pada kerangka kamera di bahagian belakang. Pengguna juga dibenarkan ubahsuai warna lampu bersesuaian dengan aplikasi yang dipilih.

Sebuah lagi fungsi menarik Samsung Galaxy J2 2016 ini adalah sokongan Ultra Data Saving yang menawarkan penggunaan data untuk melayari lebih banyak web berbanding peranti lain. Mungkin bukan suatu fungsi yang ‘wow’ namun boleh dikatakan sesuatu yang menarik untuk telefon pintar berkategori low-spec.

Dari segi spesifikasi, Samsung Galaxy J2 menggunakan cip pemprosesan quad-core Spreadtrum SC8830 1.5 GHz, RAM 1.5 GB dan 8 GB storan dalaman. Slot mikroSD juga disediakan manakala dari segi bateri Samsung Galaxy J2 dikuasai dengan bateri 2,600 mAh. Galaxy J2 juga menggunakan sistem operasi Android terbaru iaitu Android Marshmallow.

Sesuai dengan siri yang dikeluarkan iaitu Galaxy J, dimana siri ini memfokuskan kepada penjualan telefon pintar dengan harga yang rendah, Galaxy J2 bakal dijual dengan harga sekitar RM600 apabila tiba di Malaysia.


Samsung Perkenalkan TV QLED 8K Dengan Skrin 98-Inci Untuk Pasaran Asia Tenggara

Bersempena dengan Samsung Forum South East Asia 2019 yang berlangsung pada hari ini di Singapura, Samsung telah melancarkan model televisyen terbaru dan tercanggih mereka untuk pasaran Asia Tenggara iaitu model Q950R.

Menerusi model terbaru ini, penonton bakal berpeluang menonton televisyen dengan saiz yang lebih besar dan berkualiti tinggi dimana model ini hadir dengan resolusi 8K dengan saiz 98-inci.

Menariknya model ini turut tampil dengan processor terbaru yang membolehkan model ini memproses serta menawarkan kualiti gambar seumpa definisi 8K meskipun menonton rancangan atau filem yang mempunyai resolusi yang rendah. Selain itu, model terbaru ini turut menyokong teknologi Apple AirPlay 2, Alexa, Bixby dan Google Assistant.

Setakat ini masih belum diketahui berapakah harga rasmi untuk pasaran rasmi bagi model Samsung Q950R. Walaubagaimanapun, melihat kepada teknologi serta saiz yan ditampilkan, harga mencecah enam angka antara yang dijangkakan.


Samsung Sekali Lagi ‘Memerli’ Apple, Kali Ini Dituju Kepada iPhone X

Iklan Samsung dengan cara troll atau memerli Apple bukanlah perkara yang baru. Malah, Samsung sudah memasuki kali keempat Samsung memilih untuk mempelekeh produk keluaran Apple. Melalui iklan terbaru ini, Samsung telah memilih untuk membandingkan kelajuan muat turun smartphone keluaran mereka berbanding iPhone X. Tonton video ini untuk melihat bagaimana Samsung troll Apple iPhone X.


Samsung Sekali Lagi Berjaya Menjadi Pilihan Rakyat Malaysia Sepanjang 2016

Laporan penjulan smartphone untuk suku terakhir 2016 baru sahaja dikeluarkan. Berdasarkan statistik, pengguna didapati kurang mendapatkan smartphone terbaru berbanding tahun 2015 dengan pengurangan sebanyak 5.9%. Mungkin disebabkan faktor ekonomi barangkali.

Dalam pada itu, sesuatu yang agak mengejutkan kami adalah Samsung sekali lagi berjaya menjadi pilihan Rakyat Malaysia dengan mendapatkan penjualan tertinggi sepanjang tahun 2016. Sesuatu yang hebat buat jenama yang terpalit dengan ‘tragedi Oktober’ pada model flagship mereka iaitu Samsung Galaxy Note 7.

Kehadiran model terbaru Apple dan kepelbagaian smartphone dari China ternyata tidak menjejaskan ranking penjualan Samsung di Malaysia. Dari segi pemasaran pula, kami dapati jenama-jenama seperti Oppo dan Vivo lebih rancak melakukan pemasaran berbanding Samsung. Jelas, keberadaan Samsung di dalam industri smartphone sudah cukup gah untuk meyakinkan para pembeli.

Dikatakan kebanyakan penjualan Samsung pada tahun 2016 hadir pada model Samsung S7 Edge serta smartphone kategori mid-range seperti Samsung J-Series. Penawaran spesifikasi sederhana pada harga mampu antara resepi yang digunakan Samsung bagi meningkatkan penjualan pada tahun lepas.

Sempena tahun ini, Samsung dikatakan bakal memperkenalkan model flagship mereka iaitu Samsung Galaxy S8 dan Samsung Galaxy S8 Plus seawal bulan depan. Model terbaru ini juga dikatakan bakal mengembalikan imej Samsung yang tercalar selepas insiden yang menimpa Samsung Galaxy Note 7.


TV Terbaru Samsung Ini Bakal Menjadi Milik Anda Dengan Harga Pembelian RM85,620.00

Apabila berbincang soal skrin dan paparan yang terbaik, jenama yang berasal dari Korea Selatan ini seolah tiada tandingan. Jenama yang kami maksudkan adalah Samsung. Sebuah jenama yang mendapat perhatian ramai berikutan teknologi OLED dan QLED yang digunakannya baik dari segi konsumer mahupun pengeluar smartphone hebat seperti Apple.

Melalui siri terbaru TV Samsung iaitu Q9, Samsung telah memperkenalkan sebuah TV baru keluaran mereka dengan saiz paparan 88-inci. Tidak hanya menawarkan skrin gergasi, TV ini turut didatangi dengan teknologi resolusi 4K Ultra HD serta dibantu dengan teknologi HDR. Dalam erti kata lain, setiap imej yang terhasil akan terlihat lebih vibrant dan terang.

Dalam pada itu, TV yang baru sahaja dilancarkan Samsung ini turut didatangkan dengan tanda harga yang premium. Sesuai buat mereka yang mahukan TV yang besar serta kerap meluang masa menontonnya, Samsung siri Q9 bakal menjadi milik anda dengan tanda harga $20,000 (~RM85,620.00). Dengan tanda harga yang diumumkan, kami mungkin rela menunggu sedikit lama sehingga harganya diturunkan.


Samsung Umum Hasilkan Monitor Skrin Lengkung Yang Direka Khas Untuk ‘Gamers’

Nampaknya Samsung bakal memasuki 2017 dengan penuh bergaya! Untuk pameran teknologi CES 2017 di Nevada Amerika Syarikat, Samsung akan mengumumkan secara rasmi monitor skrin terbaru mereka dengan gamers menjadi sasaran pengguna skrin jenis ini.

Monitor CH711 ini akan hadir dengan dua saiz; 27 inci dan 31.5 inci dan akan mempunyai resolusi 2560 x 1440. Dengan teknologi OLEDS yang sedia ada pada monitor Samsung sebelum ini yang menghasilkan kualiti gambar yang lebih hebat, teknologi quantum dot yang terbaru akan mengurangkan lagging dan ini sangat penting untuk gamers yang bermain secara online.

Menurut Samsung, skrin lengkung ini akan memberi kepuasan yang lebih untuk para gamers kerana monitor skrin ini direka mengikut pandangan mata manusia. Kalau anda faham teknologi ini, anda akan lebih excited dengan skrin ini.

Info lebih lanjut berkenaan skrin ini akan muncul tahun hadapan di CES 2017. Kalau anda games tegar, mulakan membuat simpanan dari sekarang jika anda berkenan dengan skrin ini.


Samsung Ramal Apple Bakal Hadir Dengan iPad Boleh Lipat Seawal 2024

Pada ketika ini, Samsung telah mendominasi arena skrin boleh lipat menerusi penawaran Z Flip dan Z Fold yang serba canggih. Dengan timbul minat di kalangan pengguna terhadap peranti tersebut, semakin banyak jenama yang turut menawarkannya seperti Huawei, Motorola dan banyak lagi.

Menerusi laporan dari Korea Selatan, Samsung telah mengadakan mesyuarat baru-baru ini dengan pihak pengeluar komponene dan menyasarkan Apple bakal memperkenalkan peranti menggunakan skrin boleh-lipat seawal 2024 kelak.

Menariknya, Apple dijangka memperkenalkan peranti skrin boleh-lipat menerusi tablet atau komputer riba dan bukannya iPhone. Perkongsian terbaru ini selari dengan desas-desus sebelum ini mengatakan Apple akan hadir dengan iPad boleh-lipat sekitar 2025 kelak.

Malah, dikatakan pihak Apple mahu mengambil peluang menerokai teknologi skrin boleh-lipat pada iPad terbaharu dan kemudian baru digunakan pada barisan iPhone. Dalam pada itu, Samsung telah menjangkakan pasaran telefon pintar boleh lipat akan berkembang sehingga 80% menjelang 2025 kelak.


AirAsia Membawakan Perkhidmatan Dompet Digital Tersendiri Dikenali Sebagai ‘BigPay’

Jika sebelum ini AirAsia hanya dikenali sebagai syarikat penawaran penerbangan kos rendah, pada hari ini AirAsia telah meluaskan lagi jaringan bisnes mereka dengan memasuki bidang kewangan dengan penawaran aplikasi dompet digital tersendiri yang dikenali sebagai ‘BigPay’.

Pengumuman ‘BigPay’ ini telah diumumkan sendiri oleh CEO AirAsia, Tan Sri Anthony Francis “Tony” Fernandes melalui laman Twitter. Lebih meyakinkan apabila beliau berpendapat BigPay bakal menjadi lebih besar daripada AirAsia.

The launch of a great company BIGPAY. Part of AIRASIA Digital strategy. One day this product will be worth more than @AirAsia . Many features being rolled out. Soon no more cash on AIRASIA. Analysts don’t even know about our digital strategy. pic.twitter.com/peW5r9RwJ7

— Tony Fernandes (@tonyfernandes) January 15, 2018

Tambahnya lagi, beliau berpendapat penawaran BigPay bakal menyelesaikan masalah melibatkan kekurangan tunai ketika ingin membuat pembayaran melibatkan produk yang ditawarkan AirAsia.

Meskipun BigPay masih diperingkat permulaan, hasrat Tan Sri Tony Fernandes untuk memperluaskan penggunaan BigPay tampak positif dengan penggunaan 63 juta data pengguna melalui syarikat AirAsia.

Tahniah AirAsia dan Tan Sri Tony Fernandes atas penawaran teknologi inovatif ini dalam negara kita. Kami harap BigPay mampu menjadi pilihan utama pengguna dalam industri dompet digital selepas beberapa syarikat lain turut menjalakan modus operandi yang hampir sama.

Buat anda yang berminat untuk menjadi pengguna terawal aplikasi BigPay, anda boleh memuat turun aplikasi BigPay terus ke telefon pintar anda khusus buat Android dan iOS. Malah, anda boleh mendaftar dan menggunakan refferal code ini 1GZSREAKLO untuk mendapatkan kredit sebanyak RM10. Selamat mencuba!


Samsung Rancang Hasilkan Telefon Pintar Murah Untuk Pasaran India

Jenama telefon pintar terkenal dari Korea Selatan, Samsung sedang merancang untuk melancarkan siri telefon pintar bajet unuk pasaran India untuk menandingi syarikat telefon pintar Xiaomi dari China. Pengumuman ini disampaikan melalui pejabat urusan syarikat tersebut di Mumbai semalam.

Strategi tersebut bakal diperkenalkan untuk pasaran India terlebih dahulu sebelum merancang untuk meluaskan jualan ke seluruh dunia. Pelan tersebut diambil setelah mendapati nilai pasaran Samsung yang kurang memberansangkan dalam tahun 2018 berbanding jenama Xiaomi.

Samsung India yakin pengenalan Samsung M-Series dalam pasaran tersebut akan membantu meningkatkan jualannya di India. Jualan dalam talian melalui Amazon India dipercayai akan menambah nilai jualan dua kali ganda daripada sebelumnya.

Ketua pemasaran produk telekomunikasi Samsung India, Asim Warsi percaya dengan kemampuan M-Series untuk menarik minat bakal pembeli dalam pasaran negara tersebut. Mungkinkah M-Series ini turut akan masuk ke pasaran Malaysia? Kita tunggu dan lihat.


Samsung Mungkin ‘Recall’ Smartphone Terbarunya Akibat Laporan Letupan Bateri

Samsung sedang membuat persediaan secara besar-besaran di peringkat global untuk memanggil semula (recall) smartphone terbarunya – Galaxy Note 7, menurut Agensi Berita Yonhap dari Korea Selatan.

Menurut laporan The Korea Herald, Samsung sedang mempertimbangkan keputusan untuk ‘panggilan semula’.

Langkah drastik ini mungkin diambil setelah terdapat laporan pengguna menunjukkan bateri Note 7 meletup ketika sedang dicas.

Semalam, Samsung mengambil keputusan untuk menangguhkan penghantaran Note 7 untuk menyiasat dakwaan di atas.

Yonhap mendakwa Samsung sedang mengadakan perbincangan dengan syarikat telekomunikasi yang telah melancarkan Note 7 – iaitu Verizon Wireless – tentang bagaimana panggilan semula akan dilakukan.

Syarikat itu juga dilaporkan telah mengarah sebuah syarikat telekomunikasi UK untuk menghentikan pelancaran Note 7 yang dijadualkan berlaku di rantau itu pada minggu hadapan.

“Keputusan penyiasatan dan langkah-langkah tindakan akan diumumkan kepada orang ramai pada hujung minggu ini atau awal minggu hadapan,” menurut seorang pegawai Samsung yang tidak dinamakan.

Menurut beliau lagi, isu bateri ini memberi kesan kepada kurang daripada 0.1 peratus peranti Note 7, tetapi syarikat itu tidak mahu mengambil sebarang risiko.

Recall secara besar-besaran ini akan memberi impak besar kepada Samsung kerana setelah Galaxy S7 dan S7 Edge, Note 7 menjadi tunjang utama syarikat pada separuh kedua tahun ini, setelah menghadapi kesukaran kewangan pada awal tahun 2016.

Sekiranya recall ini benar-benar berlaku, masa hadapan Samsung tidak begitu indah seperti yang mereka harapkan.


Samsung Umumkan Storan Lebih Besar Dan Warna Hitam Kilat Khas Buat S7 Edge

Nampaknya ura-ura Samsung untuk memperkenalkan warna hitam kilat benar-benar berlaku. Pihak Samsung telah memilih telefon flagship mereka pada tahun lepas iaitu Samsung Galaxy S7 Edge untuk dipandankan dengan warna ‘Black Pearl’.

Hasrat Samsung untuk melancarkan warna hitam kilat adalah berikutan warna tersebut tidak hadir sebelum ini buat Galaxy S7. Berikutan kegagalan Note 7, Samsung telah memilih untuk memperkenalkan warna ‘Coral Blue’ dan ‘Black Pearl’ pada model Galaxy S7 Edge.

Di samping pengumuman warna terbaru, Samsung turut memperkenalkan ruang storan 128 GB untuk model ini. Dilengkapkan dengan kamera 12-megapixel dan dual-flash, model ini telah dipilih sebagai salah satu smartphone dengan kamera terbaik sepanjang 2016. Samsung Galaxy S7 Edge Black Pearl ini bakal mula dijual dengan harga RM3,399.

Selain model Samsung Galaxy S7 Edge terbaru, Pihak Samsung turut memperkenalkan Samsung Galaxy Note 5 dengan ruang storan yang lebih besar iaitu 64 GB.

Langkah yang agak releven daripada Samsung memandangkan Samsung Galaxy Note 8 tidak akan dilancarkan dalam masa terdekat. Model ini bakal mula dijual dengan harga permulaan RM2,399 di Samsung Store berdekatan anda.


Selepas Apple, Warna ‘Jet Black’ Bakal Menjadi Warna Terbaru Samsung Galaxy S7 Edge

Timbul sedikit kontroversi baru-baru ini apabila dikatakan Samsung cuba meniru Apple dengan penggunaan warna ‘Jet Black’ atau glossy black pada Samsung Galaxy S7 Edge yang bakal dilancarkan pada bulan hadapan.

Situasi menjadi lebih panas apabila model Galaxy S7 yang sebelum ini sudah hadir dengan warna hitam bakal mengeluarkan warna hitam kilat yang memperlihatkan seperti Samsung meniru Apple secara terus.

Hasrat Samsung untuk melancarakn warna hitam kilat adalah berikutan warna tersebut tidak hadir sebelum ini buat Galaxy S7. Berikutan pergantungan Note 7, Samsung bakal membawa 2 warna Note 7 iaitu ‘Onyx Black’ dan ‘Coral Blue’ yang baru sahaja dilancarkan pada bulan lepas.

Kemungkinan tiada sebarang pertikaian berlaku diantara Apple dan Samsung memandangkan Samsung bakal menggunakan nama warna ‘Onyx Black’ berbanding ‘Jet Black’ yang digunakan Apple. Secara asasnya, kedua-duanya mempunyai kod warna yang sama dan hadir dengan permukaan yang kilat.

Samsung sebelum ini telah menggunakan warna ‘Onyx Black’ pada dua model keluarannya iaitu Samsung Galaxy Note 7 dan Samsung Galaxy S7 Edge Injustice Edition.


Sebulan Menanti, Akhirnya Samsung Galaxy S8 Mula Dijual Di Malaysia Bermula Hari Ini

Hampir sebulan selepas pelancaran rasmi, akhirnya Samsung Malaysia pada hari ini mula menawarkan smartphone flagship keluaran mereka iaitu Samsung Galaxy S8 dan Galaxy S8+ secara rasmi buat pasaran Malaysia.

Pelancaran Samsung Galaxy S8 sekaligus menandakan Gear VR, Gear 360 serta Samsung DeX bakal turut ditawarkan Samsung Malaysia. Buat mereka yang telah membuat pra-tempahan bagi Samsung Galaxy S8, mereka turut menerimanya pada hari ini beserta beberapa free gift yang disediakan Samsung.

Seperti yang diumumkan sebelum ini oleh pihak Samsung, Samsung Galaxy S8 bakal dijual dengan harga RM3299 manakala Samsung Galaxy S8+ bakal ditawarkan pada harga RM3699.

Skrin lengkung yang bersaiz besar melitupi bahagian skrin yang dinamakan sebagai ‘infinity display’ antara yang membuatkan Samsung Galaxy S8 tampil berbeza bersama pesaing terdekat.

Buat anda yang berminat untuk mendapatkan Samsung Galaxy S8, anda boleh dapatkannya di Samsung Store Malaysia atau boleh dapatkan secara online di sini. Beberapa freegift turut ditawarkan buat pembeli terawal.

Nak tahu apa yang best dan power tentang smartphone flagship terbaru daripada Samsung ini, mungkin ulasan penuh daripada Vocket ini dapat membantu anda untuk membuat pertimbangan sebelum mendapatkan Samsung Galaxy S8.


Samsung Galaxy S8 Berjaya Dipilih Sebagai Smartphone Dengan Skrin Terbaik Pernah Dihasilkan

Samsung menerima langkah kanan pada minggu ini selepas smartphone terbaru yang dilancarkan mereka dinobatkan sebagai smartphone dengan skrin terbaik di dalam pasaran ketika ini oleh DisplayMate.

Dikhabarkan pengguanan OLED serta skrin yang lengkung antara yang menjadi faktor terbesar dalam menjadikan Samsung Galaxy S8 sebagai pemenang.

Kami yakin anda pasti pernah lalui situasi ini dimana smartphone anda kelihatan sedikit kabur apabila digunakan bawah cahaya matahari yang terik atau ketika outdoor.

Dikhabarkan masalah kini berjaya diselesaikan dengan baik melalui Samsung Galaxy S8. Good job Samsung!

Buat anda yang berminat untuk menjadi antara yang terawal untuk menggunakan smartphone terbaru Samsung ini, anda berpeluang untuk membuat seawal 11 April sehingga 13 April 2017 ini. Beberapa free gift turut disediakan selaku pelanggan terawal termasuk earphone daripada AKG.

Setakat ini, Samsung Malaysia masih belum mengesahkan harga rasmi bagi Samsung Galaxy S8 dan S8 Plus. Tanda harga mencecah RM3,000 dan keatas antara yang dijangkakan buat smartphone flagship terbaru daripada Samsung ini.


Belum Sempat Dilancarkan Secara Rasmi, Samsung Galaxy S8 ‘Klon’ Keluar Terlebih Dahulu

Smartphone flagship terbaru daripada Samsung iaitu Samsung Galaxy S8 mungkin berbaki 3 minggu sehaja lagi sebelum dilancarkan pada 29 Mac ini. Dalam pada itu, ura-ura atau rekabentuk yang tertiris sudah banyak diperlihatkan di beberapa laman web terkemuka.

Terbaru, giliran Slashleak pula untuk mengeluarkan gambar peranti rasmi Samsung ini. Gambar yang tertiris pada kali ini merupakan yang paling jelas pernah dilihat berbanding gambar-gambar sebelum ini. Berikut merupakan antara gambar Samsung Galaxy S8 yang tertiris.

Kemungkinan Samsung Galaxy S8 bakal memfokuskan laser auto-focus selepas tidak berminat untuk mengikuti trend 2017 dimana menampilkan dual-lens.

Rekabentuk yang nipis dan premium sudah menjadi keutamaan Samsung. Buat anda yang suka dengan home button, kemungkinan Samsung Galaxy S7 antara smartphone flagship terakhir keluaran Samsung yang bakal menyertakannya.

Mungkin kerana terlalu banyak rekabentuk rasmi Samsung Galaxy S8 yang dikeluarkan lebih awal, beberapa ‘pihak’ telah berjaya menghasilkan smartphone ini versi ‘klon’ dimana menampilkan rekabentuk yang hampir sama seperti yang model aslinya. Seperti yang anda boleh jangkakan, pengeluar smartphone ‘klon’ ini adalah dari China.

Meskipun, spesifikasi yang disertakan pastinya berbeza, hal ini sudah cukup serius menandakan lebih banyak smartphone yang terdedah kepada umum sebelum hari pelancaran.

Jika sebelum ini, para pengguna hanya diberikan sekadar bayangan rekabentuk, kini smartphone ‘klon’ mungkin bakal menjadi trend terbaru di dalam industri.

Baca lagi: Samsung Galaxy S8 Pertama Kali Didedahkan Sepenuhnya Sebulan Sebelum Pelancaran


Samsung Sahkan Pelancaran Siri Galaxy S23 Bakal Berlangsung Pada 2 Februari Ini

Samsung sebelum ini dilaporkan telah mendedahkan tarikh bagi acara Galaxy Unpacked secara tidak sengaja. Sementara para peminat sudah tidak sabar menantikan pelancaran telefon pintar flagship mereka yang seterusnya.

Terbaharu, syarikat Samsung secara rasmi kini telah mengesahkan bahawa acara Galaxy Unpacked pada tahun 2023 yang akan berlangsung pada 2 Februari depan. Selaras dengannya, Samsung juga mengesahkan siri Galaxy S juga akan membuat kemunculan pada acara itu.

Dari segi spesifikasi untuk siri kali ini, Galaxy S23 bakal hadir dengan janaan cip  Snapdragon 8 Gen 2 serta naik taraf kamera sehingga 200MP. Buat masa ini, Samsung telah membuka daftar minat bagi peranti siri Galaxy S23 akan datang menerusi pautan ini.

Malah, ada beberapa produk lain yang turut diperkenalkan tetapi tidak dinyatakan dengan terperinci buat masa ini. Terdapat kemungkinan kita bakal melihat fon telinga TWS dan jam pintar baharu menerusi acara tersebut.

Untuk maklumat lanjut, sama-sama kita nantikan acara Galaxy Unpacked yang bakal berlangsung pada 2 Februari ini. Anda juga boleh menstrim secara langsung menerusi saluran rasmi Samsung pada pukul 2.00 pagi pada tarikh tersebut.


Samsung Secara Rasmi Menghentikan Penjualan Samsung Galaxy Note 7

Samsung Electronics Co. pada hari ini telah mengambil keputusan yang mungkin salah satu terbesar dalam syarikat mereka dengan menamatkan penjualan dan pengeluaran Samsung Galaxy Note 7. Antara telefon terbaik Android pada masa ini namun terpalit denga isu mudah meletup.

Cadangan Samsung untuk menghentikan Galaxy Note 7 hadir selepas mereka telah mengeluarkan second batch yang dikatakan dijamin tidak lagi akan meletup. Ternyata, masalah yang sama berulang dan sedikit sebanyak telah mengundang trauma buat bakal pembeli serta pengguna Galaxy Note 7 sedia ada.

Untuk pengetahuan anda jumlah Galaxy Note 7 yang terlibat dalam kes letupan adalah kurang daripada 0.01%. Walaubagaimanpun, itu tidak menghalang Samsung untuk mengaku kesalahannya seterusnya memberhentikan penjualan untuk menjamin keselamatan orang ramai. Good job Samsung.

Kejatuhan nilai saham Samsung yang mendadak berikutan masalah pada Note 7 turut menjadi punca telefon tersebut diberhentikan penjualan. Berikut merupakan chart saham Samsung buat 5 hari terakhir ini:

Berikutan masalah yang berlaku kepada Samsung Note 7 ini, mungkin selepas ini Samsung perlu berusaha dengan lebih keras lagi untuk mendapatkan kembali kepercayaan orang ramai untuk menggunakan telefon jenama mereka. Kemungkinan kita semua dapat melihat marketing yang lebih besar daripada Samsung selepas ini.

Dari segi spesfikasi tidak dinafikan, Samsung berjaya menawarkan spesifikasi yang terhebat setidaknya di Android. Walaubagaimanapun, jika Samsung sekali lagi berjaya menawarkan telefon yang lebih baik berbanding Samsung Galaxy S7 Edge serta ditawarkan dengan harga yang sedikit rendah adakah anda salah seorang pembelinya?


Samsung Secara Rasmi Perkenalkan Siri Galaxy S10

Setelah hampir setahun berteka-teki mengenai inovasi yang dibawakan Samsung, syarikat ini pada hari ini secara rasminya telah memperkenalkan siri Galaxy terbaru iaitu Galaxy S10 pada acara Unpacked. Berdasarkan siri ini, terdapat tiga model yang dilancarkan iaitu Samsung Galaxy S10, Galaxy S10+ dan Galaxy S10E.

Sekiranya anda sering mengikuti perkembangan atau ura-ura mengenai model ini, cukup untuk anda tahu segala spesifikasi yang disebutkan sebelum ini benar-benar belaka begitu juga dengan rekaannya.

Dari segi rekaan, Samsung memilih rekaan skrin rata untuk Galaxy S10E manakala S10 dan S10+ dilengkapi dengan skrin melengkung AMOLED. Samsung turut meminimalkan penggunaan takuk dengan penyertaan paparan infinity-O.

Dari segi spesifikasi, Samsung Galaxy S10E dilengkapi dengan skrin 5.8-inci AMOLED, processor Exynox 9820, RAM 6/8GB beserta ruang storan 128/256GB. Model ini disertakan dengan dua kamera 12-megapixel dan 16-megapixel pada bahagian belakang serta kamera 10-megapixel pada bahagian hadapan.

Model Samsung Galaxy S10 turut berkongsi spesifikasi yang sama dengan penawaran skrin 6.1-inci AMOLED. Menariknya, model Galaxy S10 dan S10+ hadir dengan tiga kamera pada bahagian belakang. Samsung Galaxy S10 hadir bersama bateri 3400 mAh.

Model premium pada siri Galaxy S10 adalah Galaxy S10+ yang hadir dengan skrin 6.4-inci AMOLED. S10+ hadir dengan processor Exynos 9820, RAM 8/12GB, ruang storan sehingga 1TB serta kapasiti bateri 4100mAh. Dari segi kamera, model ini berkongsi spesifikasi yang sama seperti Galaxy S10. Menariknya, ketiga-tiga model ini turut disokong dengan teknologi pengecasan pantas.

Samsung Malaysia pantas mengeluarkan harga rasmi bagi ketiga-tiga model ini dimana Samsung Galaxy S10E ditawarkan pada harga RM2,699, S10 dengan harga RM3,299 dan S10+ ditawarkan dengan harga RM3,699. Harga yang ditawarkan pada pendapat kami tidak terlalu tinggi berbanding teknologi yang ditawarkan serta penawaran model flagship jenama lain.


AirAsia Mula Membuka Laluan Baru Ke Danau Toba

Penerbangan pertama AK411 AirAsia dari Lapangan Terbang Antarabangsa Kuala Lumpur 2 (KLIA2) ke Lapangan Antarabangsa Silangit yang menjadi laluan utama ke lokasi pelancongan terkenal, Danau Toba telah berlepas pagi semalam.

Seramai 120 penumpang terawal telah menyertai penerbangan yang mengambil masa 80 minit tersebut disambut dalam satu acara sederhana oleh petugas di lapangan terbang tersebut. Danau Toba yang menjadi tumpuan pelancong sebagai ‘Bali Baru’ dijangka dapat merancakkan lagi sambutan dan tempahan laluan ini.

Menurut kenyataan Ketua Pegawai Eksekutif AirAsia, Riad Asmat berkata penerbangan langsung ini akan memudahkan perjalanan pelancong dari Kuala Lumpur terus ke Silangit. Tambahnya lagi pihak AirAsia akan terus komited untuk mempromosikan kawasan-kawasan perlancongan di negara tersebut.

Anda boleh menempah terus tiket ke Silangit melalui laman web AirAsia atau melalui aplikasi di telefon pintar anda. Tiket boleh didapati dengan harga promosi serendah RM64 sahaja.


Samsung Sedang Bangunkan Teknologi Perkongsian Seakan AirDrop Milik Apple

Samsung dilaporkan sedang membangunkan teknologi perkongsian persis AirDrop daripada Apple yang dipanggil Quick Share untuk model Galaxy berdasarkan laporan daripada XDA Developers.

Quick Share ini dilaporkan akan diperkenalkan buat pertama kali untuk model Galaxy S yang akan diumumkan bulan hadapan. Quick Share akan membolehkan pengguna Samsung Galaxy (dan mungkin peranti Android yang lain) untuk berkongsi dokumen, gambar dan video dengan lebih mudah antara sama yang lain.

Samsung cloned AirDrop, guys! https://t.co/MgX6hkTG1Y

— Max Weinbach (@MaxWinebach) January 23, 2020

Pengguna juga dapat memilih sama ada mahu berkongsikan atara kenalan sahaja atau terbuka untuk semua. Berbeza dengan AirDrop, Quick Share akan menggunakan simpanan cloud untuk menyimpan buat sementara file yang anda ingin hantar.

Butiran lanjut untuk sistem Quick Share ini masih belum boleh didapati dan kemungkinan besar akan diceritakan dengan lebih lanjut sewaktu acara Samsung Galaxy Unpacked pada 11 Februari ini. Makin berbaloi untuk anda membeli peranti Samsung Galaxy selepas ini.

Samsung mungkin akan menamakan peranti Galaxy akan datang mereka kepada Galaxy S20, melangkau nombor belasan seperti peranti daripada jenama lain.

Selepas Galaxy S10, Samsung Mungkin Terus Langkau Memperkenalkan Galaxy S20

Samsung Galaxy Fold, Peranti Paling Unik Dan Inovatif Untuk 2019

Samsung Sekali Lagi Eksperimen Dengan Telefon Pintar Boleh Lipat


Samsung Sedang Dalam Usaha Untuk Mengeluarkan Telefon Pintar Dengan Skrin Hologram

Berjaya mendominasi skrin telefon pintar melalui paparan OLED, Samsung nampaknya sudah mula mengusahakan sesuatu yang lebih futuristik.

Berdasarkan laporan terbaru, syarikat yang berasal dari Korea ini baru sahaja mengesahkan paten yang membolehkan Samsung menghasilkan skrin dengan paparan hologram daripada pelbagai sudut tanpa menggunakan cermin mata 3D.

Samsung mengesahkan teknologi yang dibangunkan ini sangat mirip seperti hologram seperti yang dipaparkan dalam filem Star Wars. Walaubagaimanapun, teknologi ini masih lagi diperingkat awal dan pihak Samsung masih lagi mengusahakannya.

Melihat kepada perkembangan syarikat ini, jelas sekali ini merupakan projek terbaru Samsung selepas berjaya menghasilkan telefon pintar dengan teknolog skrin boleh lipat yang dinamakan sebagai ‘Infinity Flex Display’. Pengeluaran telefon pintar dengan skrin teknologi baru ini dijangka seawal 2019 ini manakala teknologi skrin hologram masih lagi dalam pembangunan.

#RealDeal. Nak dapatkan handphone power 8GB RAM + 128GB Storage? Jom tonton video ini.


Samsung Sedang Menghasilkan Ruang Storan 512GB Untuk Telefon Anda

Samsung sedang membangunkan ruangan storan Universal Flash Storage (eUFS) 512GB pertama dunia, dua kali ganda daripada apa yang ada di pasaran sekarang. Cip terbaru itu boleh menyimpan 130 video UHD yang berdurasi 10 minit dan prestasi yang dipertingkatkan. Ia juga boleh memindah klip video HD 5GB dalam masa 6 saat, 8 kali lebih pantas daripada kad microSD.

Samsung telah memilih dengan pembuat kereta yang mempunyai sejarah teknologi untuk membuat cip ini dan mengatakan generasi telefon pintar seterusnya akan mempunyai fungsi yang lebih canggih dengan cip terbaru ini. Gergasi teknologi ini merancang untuk meningkatkan jumlah pengeluaran cip untuk memenuhi permintaan terhadap ruangan storan mobile yang lebih maju.


Samsung Sedia Tawarkan Rebat Sehingga RM800 Untuk Pembelian Tablet Terpilih

Bersempena sambutan Hari Ibu, terdapat sejumlah syarikat terkemuka menjalankan promosi menarik sepanjang minggu ini. Samsung kali ini turut merebut peluang untuk memberikan rebat buat para pelanggannya.

Selaras dengan sambutan ini, Samsung berbesar hati menawarkan rebat sehingga RM800 apabila anda membeli tablet yang terpilih di dalam promosi ini. Ini termasuklah Galaxy Tab S7 FE, Galaxy Tab 8 series, Galaxy Tab S6 Lite dan Galaxy Tab A7 Lite.

Promosi ini bakal berlangsung sehingga 31 Mei kelak. Jadi, anda masih sempat untuk membeli hadiah buat ibu di samping membuat persediaan untuk Hari Bapa yang bakal disambut tidak lama lagi.

Jika anda mahu memberikan hadiah bermakna buat yang ibu bapa tersayang, inilah masa yang sesuai untuk berbuat sedemikian.


Samsung Sekali Lagi Eksperimen Dengan Telefon Pintar Boleh Lipat

Umum tahu Samsung pada tahun ini secara rasminya telah memperkenalkan Samsung Galaxy Fold. Penawaran telefon pintar premium yang hadir dengan harga mencecah RM8,388 ini berjaya mendapat pujian ramai walau bagaimanapun harganya yang tinggi tidak mampu menarik jumlah pembeli yang ramai.

Pada kali ini, Samsung sekali lagi bereksperimen dengan menawarkan telefon pintar boleh lipat yang mengingatkan orang ramai terhadap zaman Samsung sebelum menggunakan sistem operasi Samsung.

Berdasarkan gambar yang tersebar, dapat dilihat model terbaharu Samsung ini bakal menjadi pencabar terdekat kepada Motorola Razr. Dapat dilihat juga Samsung sebaliknya tidak menyertakan skrin pada bahagian hadapan model ini seperti Motorola Razr.

Setakat ini masih belum diketahui spesifikasi yang bakal disertakan Samsung pada model ini. Difahamkan model ini bakal hadir dengan harga yang lebih mampu milik berbanding Samsung Galaxy Fold dalam usaha untuk menarik minat mereka yang mahu mendapatkan telefon pintar boleh lipat dengan spesifikasi terkini.

Sama-sama kita nantikan pengumuman Samsung mengenai model terbaharu ini yang dijangka bakal diperkenalkan pada Februari 2020 ini bersama series Galaxy S11.

Samsung Galaxy S11 dijangka bakal dilengkapi dengan lima kamera beserta sensor 108-megapixel. Turut dikongsikan, ura-ura Huawei P40 yang bakal dilancarkan pada tahun hadapan.

Samsung Galaxy S11 Bakal Dilengkapi Dengan Kamera 108-Megapixel

Huawei P40 Dijangka Bakal Diperkenalkan Mac Ini Tanpa Sokongan Google


Samsung Sekali Lagi ‘Sindir’ Apple, Kali Ini Dengan Cara Yang Lebih ‘Direct’

Budaya troll dan sindir dikalangan jenama smartphone terkenal bukanlah perkara yang baru. Sebelum ini Google dan Samsung pernah menyindir Apple dalam memperlekehkan pengguna iPhone.

Pada kali ini Samsung telah menyerang Apple melalui tiga kelemahan iPhone iaitu masalah melibatkan kelembaban iPhone model sebelum ini, bateri serta notch. Tonton video ini untuk melihat troll yang dibuat Samsung dalam mempromosikan Samsung Galaxy S9 Plus.


Samsung Sudah Mula Mengusahakan Teknologi Internet 6G

Disaat dunia masih baru dengan teknologi 5G serta belum dilaksanakan secara meluas, Samsung mengambil pendekatan berbeza dengan mengusahakan teknologi yang lebih canggih dan baru untuk para pengguna masa depan.

Kenyataan ini disahakan oleh pihak Samsung sendiri dimana mereka sedang memperluaskan pasukan kajian dan pembangunan telekomunikasi mereka sebagai persedia untuk memperkenalkan teknologi 6G.

Selain itu, Samsung melalui Samsung Research juga sedang memfokuskan kepada teknologi melibatkan robotik dan AI dimana ramai yang menjangka ianya bakal menjadi fokus teknologi pada masa depan. Melihat kepada perkembangan teknologi 5G yang masih baru, teknologi ini mungkin bakal diperkenalkan secara rasmi seawal 10 tahun akan datang.


Samsung Tawarkan Pilihan Pembayaran Secara GrabPay Dan PayLater Untuk Pembelian Produk Terpilih

Sejak akhir-akhir ini servis BNPL semakin mendapat tempat di kalangan pengguna. Servis ini memberikan fleksibiliti kepada pengguna untuk mendapatkan barangan yang diminati segera dalam masa yang sama tidak membebankan.

Baru-baru ini, Samsung Malaysia telah memperkenalkan kempen baharu yang membolehkan anda membeli peralatan rumah dan monitor yang terpilih menggunakan GrabPay dan PayLater dari Grab.

Menariknya, Samsung menghebahkan bahawa pilihan pembayaran ini tidak merangkumi interest atau cas tersembunyi seperti servis yang lain.

Kempen ini juga hadir bersama promosi yang membolehkan anda menikmati diskaun sehingga RM150 apabila anda membeli produk peralatan rumah atau monitor Samsung dengan memasukkan kod SAMSDEALS150.

Ini senarai barangan produk bersama harga istimewa yang ditawarkan oleh Samsung bersempena kempen ini.

Oh ya, promosi ini sudah bermula hari ini sehingga 31 Mei kelak. Jadi, jangan lepaskan peluang untuk menikmati diskaun yang lumayan. Untuk mengetahui lebih lanjut berkenaan promosi ini, bolehlah lawati laman rasmi Samsung Malaysia dengan klik di sini.


Samsung Tawarkan Promosi 10% Untuk Dapatkan Galaxy S10

Meskipun Samsung Galaxy S10 masih lambat untuk dilancarkan, Samsung nampaknya sudah mempunyai pelan terbaik buat para peminat jenama mereka.

Terbaru, Samsung telah melancarkan program yearly upgrade dimana para pengguna Samsung siri S berpeluang mendapatkan penjimatan menerusi pembelian smartphone terbaru Samsung.

Menerusi program yang dibuat, para pengguna hanya perlu menambah RM100 dengan setiap pembelian Galaxy S9 atau Galaxy S9+ secara ansuran  dan berpeluang mendapatkan diskaun 10% bagi pembelian Samsung Galaxy S10.

Bukan itu sahaja, para pengguna turut menerima ansuran percuma bagi bulan pertama serta screen protector percuma bernilai RM140.

Samsung Galaxy S10 dijangka bakal dilancarkan pada Mac tahun hadapan. Dikhabarkan model yang bakal dilancarkan ini bakal hadir dengan teknologi imbasan muka serta tiga kamera pada bahagian belakang. Buat para peminat Samsung, mungkin ini promosi yang anda nanti-nantikan.


Samsung Tawarkan Promosi Hebat Untuk Peranti Terpilih Sempena Aidilfitri

Baju, kuih dan duit raya antara keperluan rakyat Malaysia setiap kali menyambut perayaan Hari Raya Aidilfitri.

Pastinya, semua itu sudah disiapkan sebelum atau di awal bulan Ramadan bagi mengelakkan kesibukan menjelang Aidilfitri ditambah perjalanan pulang ke kampung halaman masing-masing.

Namun, raya tidak akan lengkap tanpa peranti pintar baharu sempena raya yang bukan sahaja menambah gaya, malah meningkatkan keseronokan perayaan.

Lengkapkan raya anda dengan peranti jenama peranti mudah alih, Samsung Malaysia Electronics (SME) Sdn Bhd (Samsung) yang menawarkan promosi hebat sempena Aidilfitri.

Memperkenalkan promosi Impian Raya Bersama sempena raya, Samsung menawarkan beberapa peranti seperti siri Galaxy S23, Galaxy A14, siri Galaxy Tab S dan Galaxy Watch5 Pro yang diberikan tawaran istimewa.

Pelanggan yang mendapatkan siri Galaxy S23 dapat menikmati dua peratus mata ganjaran Samsung, diskaun sehingga 30 peratus untuk pembelian dengan pembelian dan menerima Galaxy Buds Live secara percuma.

Pelanggan yang mendapatkan Galaxy A14 pula dapat menikmati waranti tambahan satu tahun secara percuma bernilai RM49.

Pelanggan yang mendapatkan siri Galaxy Tab S pula dapat menikmati langganan VIU selama satu tahun secara percuma bernilai RM99.90, namun ia sah untuk pelanggan pertama kali sahaja.

Bagi pelanggan yang mendapatkan Galaxy Watch5 Pro pula akan dapat menikmati pelan perlindungan Samsung Care+ secara percuma selama satu tahun yang bernilai RM149.

Sementara itu, Samsung turut melancarkan video muzik sempena Raya bertajuk Raya Raya Raya bersama kumpulan penyanyi, Dolla.

Samsung turut menganjurkan peraduan TikTok #MisiRayaDOLLA sempena Raya.

Hanya sertai cabaran #MisiRayaDOLLA dengan berkongsi video Raya Epik di TikTok berserta hashtag #Send2MeLah dan tag @samsungmalaysia di ruangan kapsyen sebelum 7 Mei 2023, anda berpeluang memenangi hadiah eksklusif daripada Samsung.

Dapatkan peranti baharu sempena raya daripada Samsung bagi memeriahkan lagi sambutan Aidilfitri anda tahun ini.

Untuk maklumat lanjut mengenai promosi Impian Raya Bersama Samsung, layari laman web Samsung.